Datum kreiranja: subota, 19 januar 2019\nJoš u martu 2017. godine, nakon sprovedene kontrole izveštaja o troškovima kampanje za parlamentarne izbore 2014, Agencija za borbu protiv korupcije prijavila je Srpsku naprednu stranku, Socijalističku partiju Srbije i Ujedinjene regione Srbije zbog sumnje da su prali novac. Iako je od tada prošle skoro dve godine, krivičnog postupka, koji je zatražila Agencija, i dalje nema. "Prvo smo prikupljali obaveštenja od drugih državnih organa, a nakon toga, u novembru prošle godine, isti zahtev smo prosledili policiji. U toku je pretkrivični postupak. Tek po dostavljanju izveštaja iz policije, bićemo u mogućnosti da donesemo odluku o pokretanju istrage ili obustavi postupka", navode za Insajder u Višem javnom tužilaštvu.\nU izveštaju koji je Agencija prosledila Tužilaštvu navedeno je da je određeni broj lica koji su SNS-u, SPS-u i URS-u uplaćivali donacije za kampanju istovremeno bio i korisnik socijalne pomoći. U izveštaju piše i da je Uprava za sprečavanje pranja novca utvrdila da je 135 lica u kratkom vremenskom roku položilo iznose od 40.000 dinara na lične račune, da bi ubrzo taj novac prebacili kao donaciju SNS. Prema podacima Uprave, reč je o ukupno 5,4 miliona dinara koji su donirani najvećoj vladajućoj stranci, bez objašnjenja o poreklu novca. U izveštaju su takođe istaknuta dva sumnjiva bankarska transfera drugim strankama - jedan u vrednosti od 650.000 dinara SPS-u i drugi vredan 80.000 dinara URS-u. Zbog svega toga, Agencija u izveštaju prosleđenom Tužilaštvu ocenila da "sve navedene činjenice i nelogičnosti u prikupljanju sredstava za finansiranje SNS, SPS i URS ukazuju na to da je jedno ili više lica dalo sredstva fizičkim licima koja se pojavljuju u izveštaju kao donatori", odnosno da "ukazuju na postojanje sumnje da je izvršeno krivično delo pranje novca".\nPredsednik SNS Aleksandar Vučić u intervjuu Insajderu u novembru 2017. godine negirao je da je njegova stranka prala novac. On je tada naveo da SNS ima "najčistije finansije", kao i da bi Agencija za borbu protiv korupcije i Više javno tužilaštvo trebalo da završe posao kada su u pitanju sumnje o pranju novca. Vučić je tada rekao da su donatori SNS uplaćivali identične iznose od po 40.000 dinara jer, kako je naveo, pretpostavlja da zakonom nije dozvoljeno da pojedinci uplate više od toga. Međutim, zakon dozvoljava da privatna lica doniraju do 20 prosečnih plata, što je daleko više od iznosa koji su uplaćivali donatori SNS.\nNa pitanje urednice Insajdera Brankice Stanković kako je moguće da više hiljada građana uplati stranci identičan iznos od 40.000 dinara, a da su neki od njih istovremeno i korisnici socijalne pomoći, Vučić je odgovorio da "pretpostavlja da je to zato što je dozvoljeno da fizička lica izdvoje do tog nivoa, a ne više od toga". "Sad ću da Vam objasnim kako. Sedimo nas dvoje, i bude tu i neki treći čovek. Ja ne znam da li je to tako, al' pretpostavljam - ja kažem: "A ja hoću da dam 800 evra, ali ja ne mogu da dam 800 evra, dozvoljeno je to. Evo ti, izvoli novac, molim te, plati za našu stranku", rekao je Vučić. Prema Zakonu o finansiranju političkih aktivnosti zabranjeno je davanje priloga političkom subjektu preko trećeg lica, a kažnjiva je i namera prikrivanja izvora finansiranja. Uplata identičnih donacija u izbornim kampanjama SNS-u je postala ustaljena praksa. Tako je za predsedničke izbore 2017. za kampanju Aleksandra Vučića 6.940 građana većinom uplatilo iznose od 40.000 dinara.\nTS je komentar ove izjave sa objašnjenjima u vezi sa netačnim podacima koje je Vučić izneo objavila u novembru 2017. pod naslovom "Tajna trećih ljudi".


Bela kuća: Rano govoriti o ratnom zločinu u Kunduzu - 05.10.2015, Sputnik Srbija\nTragediju u avganistanskom gradu Kunduzu ne treba nazivati ratnim zločinom dok ne bude završena istraga o ovoj nesreći, izjavio je portparol Bele kuće Džoš... 05.10.2015, Sputnik Srbija\nvesti, svet, avganistan, džoš ernest, bela kuća, lekari bez granica\n22:45 05.10.2015 (Osveženo: 22:47 05.10.2015)\nBolnica „Lekara bez granica“ u Kunduzu, u kojoj je bilo oko 200 ljudi, delimično je srušena u bombardovanju u subotu ujutru, a 22 čoveka su stradala.\n5 Oktobar 2015, 16:52\nPredstavnik Oružanih snaga SAD priznao je da je američko Ratno vazduhoplovstvo u to vreme bombardovalo ciljeve blizu bolnice. Predsednik Barak Obama ranije je izjavio da SAD ispituju šta se dogodilo, ali nije preuzeo odgovornost države za vazdušni napad i nije uputio izvinjenje zbog žrtava.\n„Mislim da će Ministarstvo odbrane SAD posvetiti pažnju tome da izbegne žrtve među civilima (tokom vojnih operacija) kao nijedna druga zemlja u svetu niti bilo koje druge oružane snage u svetu“, izjavio je Ernest, komentarišući optužbe organizacije „Lekari bez granica“, koja je ovaj incident nazvala „ratnim zločinom“.\nErnest je obećao da će SAD sprovesti pažljivu istragu napada na bolnicu u Kunduzu i da će preduzeti mere da se ovakve tragedije ne ponavljaju. On nije želeo da govori o tome da li su američki vojnici direktno umešani u tragediju.


Italija izjednačila rekord Brazila, protiv Litvanije ulaze u istoriju\nFudbalska reprezentacija Italije remijem sa Švajcarskom od 0:0 izjednačila je rekord Brazila od 36 utakmica bez poraza.\nPoraz od Portugala u Ligi nacija 10. septembra 2018. godine je bio posljednji kada je ekipa Roberta Manćinija napustila teren, a da nije pobijedila ili remizirala. U međuvremenu su zahvaljujući toj sjajnoj seriji osvojili Evropsko prvenstvo i sigurnim korakom idu ka plasmanu na Svjetsko prvenstvo, gdje ih nije bilo prošli put u Rusiji.\nTo je bio i glavni razlog da se mnoge stvari promijene kod “Azura“, a Manćini je napravio od reprezentacije Italije mašinu koja ne zna za poraz već tri godine. Sada su remijem sa Švajcarskom izjednačili rekord Brazila od 36 utakmica bez poraza i protiv Litvanije 8. septembra bi trebali da postanu novi rekorderi.\nPrethodni članakSrbija ne mora brinuti za budućnost vaterpola, juniori postali šampioni svijeta\nNaredni članakKluž uz zvuk sirene savladao ekipu Borca


Najbolji đaci, učenici osnovnih škola iz Valjeva, Novog Pazara, Čačka, Ivanjice i Užica boravili su u Sočiju, najtoplijem gradu podno Kavkaza gradeći novi most srpsko – ruskog prijateljstva. U Soči je 30 srpskih učenika i sedmoro nastavnika doputovalo na poziv gradonačelnika ovog ruskog grada Anatolija Pahomova, a njihov put i dvonedeljni odmor organizovala je i finansirala Kompanija ALК ++ i Fondacija Numan Bajramović, čiji je vlasnik i osnivač porodica Bajramović.\nNaše đake u čuvenom turističkom centru i najvećem banjskom letovalištu Rusije, koje je i letnja rezidencija predsednika Vladimira Putina, svečano su dočekali i njihovi ruski vršnjaci, koji će u uzvratnu posetu stići u septembru. Mališani, koji su bili smešteni u Hotelu Prometej u Lazarevskom kraju, su imali priliku da uživaju u druženju i igri, a osmesi na njihovim licima govorili su više od hiljadu reči. Mnogi su razmenili brojeve telefona, spremali se za nove susrete...\n- Naša kompanija predložila je ovu razmenu đaka kako bi se odmorili nakon naporne školske godine, ali i upoznali sa ruskom kulturom, jezikom i tradicijom. Isto to biće omogućeno đacima iz Sočija ovde u Srbiji, koji će biti smešteni na visovima Zlatibora, objašnjava za „Blic“ potpredsednik Kompanije ALK ++\nAdnan Bajramović. Kako ukazuje ideja o ujedinjenju dece Rusije i Srbije rođena je tokom nedavne posete gradonačelnika Sočija i ruske delegacije Srbiji, kada su udarani novi temelji rusko – srpskoj saradnji.\n- Izabrali smo izuzetne đake i iskreno se nadamo da će ovo biti dugoročno prijateljstvo, kaže Bajramović, jedan od domaćina skupa nakon koga je brzo došlo do realizacije ove đačke posete čuvenom ruskom letovalištu na Crnom moru. Naime u Valjevu, koje zahvaljujući angažmanju poslovnih i uspešnih Bajramovića,postaje pobratim sa Sočijem odigrao se sredinom maja srpsko ruski sastanak. I odmor naših đaka predstavlja zapravo početak realizacije niza sporazuma koje su tada potpisali gradonačelnici opština Zapadne Srbije sa zvaničnom delegacijom olimpijskog grada Sočija prilikom njihove posete Srbiji. Đaci su kroz ovu razmenu postali promoteri ideje da se uspostavi direktna avionska linija između Beograda i Sočija koja bi omogućila da se poveća razmena turista s Ruskom Federacijom. Pritom bi poslovni ljudi lakše ostvarili svoje interese i kontakte, a ruski investitori u skladu sa zahtevima modernog biznisa realizovali svoje zamisli oko investiranja u preradu voća, povrća i mesa u regionima Zapadne Srbije. Zahvaljujući Kompaniji ALK i Fondaciji Numan Bajramović, nedugo nakon boravka gradonačelnika Sočija Pahomova i ruske delegacije , otpočela je realzacije tih dogovor, a deca su ta koja su prva osetila blagodeti dogovora iz Valjeva. Tako su najbolji đaci Srbije i Rusije dali specifičan pečat tradicionalnom rusko – srpskom prijateljstvu i daljem razvoju i unapređenju saradnje. U Sočiju su deca iz Srbije primljena izuzetno lepo, ućio se srpski i ruski, puno smeha, kulturnih dešavanja, sportskih takmičenja, pehara, pesme... Pevalo se i „Tamo daleko“... Naši mališani susreli su se čak i sa tehnologijom pravljenja nadeloko čuvenog sira iz Sočija.\nDeca Srbije i Rusije su tokom dvonedeljnog druženja potvrdila ono što Rusi smatraju da Soči predstavlja - grad sa najveselijim stanovništvom u ovoj velikoj i bogatoj zemlji.\n-Iskreno se nadamo da će ovo biti dugoročno prijateljstvo, koje će uskoro biti potvrđeno i boravkom ruskih mališana na Zlatiboru, konstatuje Adnan Bajramović, koji je sa svojom kompanijom najzaslužniji za ove nove mostove Srbije sa Rusijom. Satisfakciju za svoj rad na unapređenju odnosa sa Rusijom potpredsednik Kompanije ALK ++ dobio je i kroz Zahvalnicu Društva rusko – srpskog prijateljstva.


Na konferenciji "Busineš intelligence trust factors" u Privrednoj komori Srbije, govoreći o značaju transparetnosti podataka o kompanijama, Krneta je rekao da informisanje o kompanijama koje napuste berzu prestaje da bude moguće preko berzanskih servisa.\n- Odatle javnost sve manje znamo o onome što kompanije rade. Atraktivnost našeg tržišta prema domaćim i stranim investitorima u tom smislu pada - kaže Krneta.\nOn smatra da je potrebna "stimulacija kroz pravni sistem da se što više društava kapitala pronađe na javnom tržištu kapitala" a tako bi se podigla interesantnost srpskog tržišta za investicije i uvećao rejting Srbije.\nTrend u Srbiji je "u suprotnosti sa trendom u zemljama Istočne Evrope, gde se otvaranjem kompanija ka investicionoj javnosti dolazi do novog kapitala za igranje tržišne utakmice, i do bolje tržišne pozicije same kompanije", kaže Krneta.\nSavetnik predsednika Privredne komore Srbije Miroslav Miletić rekao je da izveštaji koje kompanije daju o sebi iako su transparentni "ne znači da odgovaraju stvarnoj slici" i primetio da je tu značaj bizniz inteligencije koja prikuplja šire podatke o kompaniji i odgovornim licima u njoj.\nIako je čitav region po rejtinzima rizičan za investiranje Sandra Demijan iz firme "GrantThornton" ocenila je "da je to više percepcija, a da se prava slika može dobiti samo konkretnim informacijama i podacima, kojih na žalost nema puno. "\n- Oni koji imaju novac - oni i potkupljuju - ocenila je Demijan kao primer navodeći Dansku koja je prema rejtinzima najsigurnija za ulaganja.\nNa konferenciji u Privrednoj komori Stjuart Dzons osnivač i direktor "Sigma ratingsa" predstavio je metodologije rada ove firme na proverama integriteta kompanija širom sveta. A praksu Evropske investicione banke predstavio je rukovodilac odeljenja za istrage u Sektoru prevara ove banke Renato Nikoli.


Predsednik Obama potpisao naredjenje o zatvaranju pritvornog centra Guantanamo\nPredsednik Barak Obama naredio je da se u roku od godinu dana zatvori pritvorski centar u američkoj mornaričkoj bazi u Zalivu Gvantanamo na Kubi. Obama je potpisao izvršnu uredbu o zatvaranju pritvorsdkog centra danas, na drugi dan svog mandata.\nBarak Obama je takodje potpisao uredbe o preispitivanju sudskih procesa pred vojnim tribunalima, koji su u toku, i o zabrani najoštrijih metoda ispitivanja zatvorenika. Uredbama se izmedju ostalog predvidja transfer ili puštanje na slobodu 250 osumjičenih terorista, kao i razmatranje slučajeva svih pritvorenika kako bi se odredio način za sudsko gonjenje onih koji su eventualno počinili zločine.\nNekoliko sati nakon što je Obama preuzeo položaj u utorak, on i sekretar za odbranu Robert Gejts su pokrenuli proces suspenzije sudskih procesa pred vojnima tribunalima u Gvantanamu na 120 dana. Medju suspendovanim slučajevima je i proces protiv petorice muškaraca optuženih da su kovali zaveru za terorističke napade 11. sepetembra 2001. godine.


Novi HP softver za razvoj usluga Novi HP softver za razvoj usluga – Personal magazin\nNova platforma za isporuku usluga omogućava telekomunikacionim kompanijama da oslobode kreativnu energiju i stvore nove prihode Kompanija HP predstavila je moćan softver namenjen telekomunikacionim kompanijama koji pomaže da se iskoristi…\nKompanija HP predstavila je moćan softver namenjen telekomunikacionim kompanijama koji pomaže da se iskoristi Web 2.0 tehnologija kako bi se podstakao rast prihoda od mobilnih usluga.\nHP-ova platforma za isporuku usluga (HP Service Delivery Platform; SDP) sada sadrži virtuelni prostor za kreiranje veb aplikacija, vidžeta i kombinacija aplikacija i veb sajtova, koje se mogu koristiti na mobilnoj mreži. Nove tehnologije u HP-ovom SDP 3.0 olakšavaju i ubrzavaju kreiranje usluga, a istovremeno taj proces čine privlačnim nezavisnim razvojnim timovima.\nNorveški Telenor, sa 168 miliona pretplatnika u svim svojim kompanijama, lider je u privlačenju nezavisnih razvojnih timova. Radeći sa HP-om, Telenor je kreirao Playground, centralno okruženje u kojem njegovih 12 kompanija može da, zajedno sa eksternim nezavisnim programerima, radi na razvoju novih mobilnih usluga.\n“Telenor ubrzava razvoj usluga koje donose nove prihode omogućavanjem nezavisnim razvojnim timovima pristup mogućnostima mobilne mreže kroz standardni veb interfejs”, rekao je Håvard Alstad iz Telenorove grupe za razvoj poslovanja i istraživanje.\nWeb 2.0 usluge mogu obuhvatiti i kompleksno deljenje prihoda između kompanija koje obezbeđuju sadržaj, razvojnih timova i operatora. Zato HP SDP 3.0 sadrži neophodne resurse koji se bave mikrotransakcijama, upravljaju tokovima prihoda i omogućavaju operatorima da naprave uspešan poslovni model baziran na deljenju prihoda.\n“Operateri su mnogo bolje pozicionirani da iskoriste Web 2.0 šanse za prihod pomoću HP SDP 3.0”, rekao je Ottavio Carparelli, direktor odeljenja za komunikaciona i medijska rešenja u HP-u. “Vodeći operatori znaju da SDP mora biti obogaćen živim okruženjem za kreiranje usluga. Kreativno razvijanje aplikacija je suština, a HP SDP 3.0 je napravljen tako da privuče veliki broj razvojnih timova koji će se baviti tim poslom.”\n“Veliki broj telekomunikacionih operatora već koristi SDP, ali je sledeći izazov privlačenje razvojnih timova koji će kreirati hiljade novih usluga”, rekao je Peter Mottishaw iz analitičke kuće Analysys Mason. ”Operatorima su potrebne zajednice programera koji stvaraju inovativne usluge bazirane na telekomunikacijama, što će povećati lojalnost korisnika i operatorima doneti nove prihode. To je kompleksan poduhvat, a HP-ova rešenja će i operatorima i programerima pomoći da krenu u tom smeru.”\nProgrameri vide svoju šansu u HP SDP okruženju\nHP radi sa programerima i kreatorima prodavnica aplikacija kako bi omogućila da aplikacije stignu do operatora.\n“HP-ova tehnologija omogućava nezavisnim razvojnim timovima da naprave neke veoma zanimljive aplikacije koje koriste jedinstvene mogućnosti mobilnih mreža”, rekao je Paulo Glorias, direktor poslovnog razvoja u kompaniji WIT Software. “Mobilni internet je sada stvarno ovde, zahvaljujući sve boljim uređajima i sve bržim mrežama. To nam omogućava da pomognemo operatorima da izvuku veću vrednost iz onoga što već imaju.”\n“Prodavnice aplikacija pokazuju šta se može desiti kada programeri dobiju šansu i počnu da prave alate”, rekao je Ilja Laurs, osnivač i generalni direktor kompanije GetJar. “Tržište se kreće, a HP izgleda kao da je korak ispred. Oni razumeju otvoreno razvojno okruženje, potrebe korisnika mobilnih usluga i bežične mreže. HP-ova osnova stvara potencijal za lakše inoviranje usluga koje nude prodavnice aplikacija kao što je GetJar.”\nHP SDP Service Governance RESTFul Gateway – povećava broj razvojnih timova otvaranjem telekomunikacionog okruženja. On HP SDP otvara ka Web 2.0 uslugama automatskim prevođenjem veb usluga u REST (Representational State Transfer), interfejs za programiranje koji se često koristi u Web 2.0 zajednici. HP takođe obezbeđuje tehnologiju za upravljanje koju pokreće HP SOA Center softver za veb usluge.\nHP SDP Enabler Enhancements – omogućavaju razvojnim timovima da naprave Web 2.0 usluge povezujući se sa novom generacijom inteligentnih mreža (NGIN), što im omogućava da iskoriste video podatke, HLD/HSS baze pretplatnika, imenike korisnika, upravljanje profilima i kontrolu usluga u realnom vremenu.\nHP SDP Revenue Management Module – omogućava operatorima da zarade od mrežnih resursa i partnerskih odnosa, uz model deljenja prihoda sa partnerima i Web 2.0 programerima. On se može baviti malim transakcijama, upravljati kompleksnim modelima deljenja prihoda, podržavati naplatu u realnom vremenu i upravljati nepoznatim programerima. Omogućava i fleksibilno naplaćivanje veb usluga, funkciju elektronskog novačnika za partnere, online i offline naplatu, proveru stanja računa i ocenjivanje.\nHP SDP Service Orchestration Manager – omogućava operatorima da usluge pruže na brži i lakši način. On definiše tokove poslovnih ili složenih usluga i obezbeđuje gotove usluge za generisanje prihoda, kao što je Premium SMS. Takođe, operatorima daje fleksibilnost da usluge podese i tako povećaju šansu da će ih pretplatnici koristiti, i na taj način povećati promet koji operateru donosi prihod.\nHP SDP Storefront Portal – može podstaći inovacije i ubrzati vreme pripreme novih usluga za tržište. Uz zajednicu programera, alati se mogu lakše distribuirati i deliti, što razvojnim timovima omogućava da kreiraju, testiraju i objavljuju aplikacije. Za razvojne timove Web 2.0 usluga, operatori mogu postati agregatori usluga nezavisni od platforme.\nNovi HP softver za razvoj usluga was last modified: October 5th, 2009 by Redakcija\nHPHP SDP 3.0SOASoftverTelenorweb 2.0


SportDC - Vesti - Reprezentacije - Bilal Šuman objavio spisak\nBilal Šuman objavio spisak\nNa spisku nema većih iznenađenja, osim što se nakon duže vremena na njemu našlo i ime lijevog beka Faruka Halilbegovića. Prvu utakmicu grupe 6 kvalifikacija za SP bh. tim će igrati 25. ili 26. oktobra ove godine protiv Estonije. S istim rivalom odmjeriće snage 28. ili 29. oktobra u Estoniji.\nPrema Šumanovim riječima još uvijek nije odlučeno gdje će BiH biti domaćin u prvom kvalifikacionom ogledu, ali i to će uskoro biti poznato.\nOdržano žrijebanje za Kup BiH\nPo bod na Otoci


Odlazak u Nemačku - Sve će biti LAKŠE - Bizlife.rs\n17:23 Beograd, 27.01.2020.\nTaj izdavačko-istraživački centar je na svom sajtu (demostat.rs) naveo da je u Nemačkoj ukinut “rezidencijalni test rada”, odnosno da se građani Srbije izjednačavaju sa rezidentima EU po pravima na zapošljavanje u nemačkim kompanijama.\nTo znači da poslodavci u Nemačkoj više neće morati da dokazuju da ne mogu da nađu kvalifikovane radnike u svojoj zemlji ukoliko žele da zaposle stručnjaka koji nije državljanin te zemlje.\nUvedena je mogućnost da čak i oni koji nemaju nikakav posao zagarantovan u Nemačkoj mogu da dođu i borave u toj zemlji sa posebnom vizom i do šest meseci tražeći posao.\nDa bi dobili takvo odobrenje moraju da ispune određene uslove kao što je dokazivanje da imaju dovoljno sredstava da se izdržavaju, jer neće imati pravo ni na kakav oblik socijalne pomoći.\n“Promena koja se najavljuje posebno je važna za iseljenike iz naše zemlje zato što se odnosi na smanjenje gužvi i ubrzavanje procesa za dobijanje termina u konzulatima, što je do sada često predstavljalo najteži deo procesa za konačno iseljenje”, ukazao je Demostat.\nProgrameri, inženjeri elektrotehnike, ali i kvalifikovani električari, negovatelji i negovateljice i zdravstveni radnici nalaze se na vrhu liste najtraženije radne snage u Nemačkoj prema podacima Dekra akademije iz te zemlje.\nProfesor Ekonomskog fakulteta u Beogradu Ljubodrag Savić smatra da izmene propisa za useljavanje radnika u Nemačku neće dovesti do značajno većeg odliva ljudi iz Srbije, već će omogućiti da oni koji su svakako planirali da se isele to sada urade lakše i na bolje organizovan način.\nposao zakon nemacka inostranstvo rad\nPingback: NEMAČKOJ fali 100.000 železničara, pogodite gde ih TRAŽI - Bizlife.rs


Kamionski prevoz robe u Srbiji i inostranstvu - Selidbe i prevoz KUM\nDrumski saobraćaj, a posebno kamionski prevoz, zasluženo se smatra najmobilnijim i najfleksibilnjim načinom teretnog transporta. Kamionski prevoz robe je praktičan jer su skoro svi postojeći skladišni objekti prilagođeni za ovu vrstu prevoza. Kamionski prevoz je takođe lako pratiti i nadgledati. Kamionski prevoz takođe dozvoljava individualni ili zajednički (zbirni) prevoz, što može u mnogome uticati na kvalitet, brzinu i nisku cenu prevoza kamionom manje količine tereta preuzotog od više korisnika.\nKamioni u današnje vreme imaju sve boljei bolje karakteristike, kako po pitanju potrošnje i isplativosti, tako i u smislu zaštite životne sredine, a njima se roba može veoma jednostavn i brzo isporučiti na bilo kojoj lokaciji. Teret se u kamionskom prevozu može podeliti u pošiljke radi povećanja bezbednosti tokom isporuke čime se osigurava da najveći deo tereta dođe do tačke odredišta, čak i ako dođe do uticaja više sile. I što je najvažnije, drumski, odnosno kamionski saobraćaj drži lidersku poziciju i nudi najpovoljnije cene.\nTransport pošiljki kamionima Selidbe i Prevoz KUM vrši na teritoriji Srbije i u inostranstvu. U stanju smo da obezbedimo kamionski prevoz, kako za mala preduzeća i pojedince, tako i za velike kompanije i grupe ljudi.\nPored samog prevoza robe, Selidbe i Prevoz KUM pruža i kompletne usluge i podršku u celom lancu snabdevanja, od izvora sirovina do proizvodnje, prevoza do skladišta i distribucije.\nU okviru kamionskog prevoza robe Selidbe i Prevoz KUM može vršiti:\nKamionski prevoz rasute robe\nKamionski prevoz pakovane robe\nIndividualni i zbirni kamionski prevoz


Na adrese klubova poslanika srpskih stranaka, kao i nekih stranaka iz FBiH, u Parlamentarnoj skupštini BiH stiglo je pismo iz Mostara u kome ih potpisnici mole da zaustave gradnju poddionice koridora „5C“ kraj Mostara.\nLidija Berberović, Azra Duraković, Amna Popovac, odnosno Incijativni Odbor za zaštitu interesa građana južne zone grada Mostara, u molbi upućenoj klubovima SNSD, SDS, PDP, DNS, Srpskom klubu poslanika, kao i Klubu poslanika Naša stranka Nezavisni blok, tvrde da je u toku nezakonito cijepanje uglavnom srpskih zemljišnih parcela u Mostaru.\n– Obraćamo Vam se u nadi da ćete shvatiti izuzetno loš položaj povratnika srpske nacionalnosti u južnim dijelovima Mostara. Molim vas da uskratite saglasnost za ratifikaciju Ugovora o grantu (Projekat Koridor 5c2, poddionica Tunel Zenica – Donja Gračanica) između BiH i Evropske banke za obnovu i razvoj koji se odnosi na investicioni grant iz programa „Evropski zajednički fond za Zapadni Balkan“ – piše u molbi.\nUz taj zahtjev, potpisnici navode nekoliko razloga, a prvi je da trenutno na terenu, JP Autoceste FBiH, preko Gradske uprave Mostar prave veliki pritisak na povratnike (pretežno srpske nacionalnosti) u južne dijelove Mostara, radi eksproprijacije zemljišta.\n– Na adrese mještana južnih dijelova Mostara (Kosor, Malo Polje, Lakiševine, Ortiješ) počela su stizati rješenja Službe za katastar Grada Mostara o cijepanju parcela na predviđenoj poddionici autoputa Mostar Jug – Tunel Kvanj. Rješenja su donesena bez učešća vlasnika zemljišta, čime je narušeno osnovno načelo upravnog postupka, pravo stranaka da se već u prvostepenom postupku očituju o predmetu postupka. Još gore, rješenja se dostavljaju na adrese umrlih osoba. U pozadini svega jeste bespravno cijepanje parcela, da bi se JP Autocestama omogućilo da za puno manje novca otkupe zemljište preko kojeg su im politički oci zacrtali da treba da ide Koridor „5c“ – dionica Mostar Jug –tunel Kvanj – piše u molbi.\nDrugo, u želji da izvrše političku naredbu i “protjeraju” trasu preko plodne zemlje i povratničkih, pretežno srpskih, naselja Parlament Federacije BiH, Federalno Ministarstvo prostornog uređenja, Federalno Ministarstvo okoliša i turizma, JP Autoceste i Grad Mostar su prekršili zakone BiH.\n– Povratnici su pokrenuli sudske procese, radi zaštite ljudskih prava iz Evropske konvencije za ljudska prava i protokola uz Konvenciju – prava na privatnu imovinu, prava na dom i ustavnog prava na povratak izbjeglih i raseljenih. Zato vas molimo da uskratite davanje saglasnosti za ratifikaciju Ugovora o grantu dok se ne riješi izuzetno težak položaj Srba u Mostaru tj. Hercegovačko – Neretvanskom Kantonu, ali i Federaciji BiH – piše u ovom dokumentu.\nInače, ratifikacija ugovora o pomenutom grantu nalazi se na dnevnom redu današnje sjednice Predstavničkog doma BiH.


Planirano je da se sve ulice od značaja za pristup području u obuhvatu Plana zadrže u postojećem stanju.\nSekretarijat za urbanizam i građevinske poslove Gradske uprave grada Beograda objavio je na rani javni uvid Plan detaljne regulacije za deo bloka između ulica: Brankova, Zeleni venac, Kraljice Natalije i Jug Bogdanova, u opštini Savski venac.\nInvestitor i nosilac izrade plana je kompanija Bates iz Beograda.\nNajsloženiji i najatraktivniji prostor Beograda\nPrema PGR Beograda, predmetna lokacija pripada celini I – Centar Beograda, koja obuhvata istorijski centar srpske prestonice – „varoš u šancu“, Terazije, Slaviju, Svetosavski plato, luku Beograd, Savski amfiteatar i Prokop.\n“U pogledu kapaciteta, centar Beograda i dalje ostaje prostor najveće koncentracije stanovnika, zaposlenih, izgrađenih objekata i atraktivnih funkcija. Po urbanim karakteristikama, tipologiji izgrađenosti, spomeničkim, ambijentalnim i drugim vrednostima, ova celina predstavlja najsloženiji i najatraktivniji prostor Beograda”, navodi se u Planu.\nPlanirano zadržavanje svih postojećih pešačkih površina\nU obuhvatu Plana najavljena je izgradnja površina javne namene, kao i saobraćajnih površina, dok će preostali deo zauzeti komercijalni sadržaji.\nKako se navodi, sve ulice od značaja za pristup području u obuhvatu Plana zadržavaju se u postojećem stanju, bez promena u geometrijskim karakteristikama i elementima poprečnog profila.\nParkiranje vozila će se obavljati na definisanim parking površinama u okviru restriktivnog zonskog režima parkiranja, kao i na vanuličnim kapacitetima u okviru gravitacione zone ovog prostora, odnosno u okviru petominutne pešačke dostupnosti.\n“S obzirom na atraktivnost sadržaja, intenzitet pešačkih kretanja će i na dalje biti veoma veliki, te je sa tim u vezi planirano zadržavanje svih postojećih pešačkih površina, prolaza i komunikacija kako bi se ostvarila što veća prohodnost i dostupnost sadržajima”, ističe se u Planu.\nJoš 2.600 kvadrata za komercijalnu namenu\nU delu površina ostale namene planirani su, kako smo već naveli, komercijalni sadržaji, odnosno zadržana je postojeća namena objekata, s tim što će se, umesto na dosadašnjih 1.200 m2, oni prema Planu prostirati na 3.800 kvadratnih metara.\nU cilju skladnog visinskog uklapanja objekata u bloku, predlaže se maksimalna spratnost novih objekata do P+2, odnosno visina slemena objekata do maksimalno 16 metara (visina kote venca do 12 m).\n“Dogradnju i rekonstrukciju postojećih ili izgradnju novih objekata, treba planirati u skladu sa statičkim mogućnostima objekata i pozicijom i dimenzijama pešačkih komunikacija”, navodi se u Planu, uz napomenu da će se konačni kapaciteti za izgradnju na parcelama na kojima se planira rekonstrukcija i dogradnja postojećih ili izgradnja novih objekata utvrditi kroz izradu Nacrta plana.\nPredložene planirane namene površina pogledajte u grafičkim prilozima Plana.\nNa javnom uvidu do 6. decembra\nTokom ranog javnog uvida, zainteresovani svoja mišljenja na planirana rešenja mogu u pisanoj formi dostaviti Sekretarijatu za urbanizam i građevinske poslove, Beograd, Kraljice Marije 1, zaključno sa 6. decembrom 2021. godine.\nGrafički i tekstualni materijal Plana možete preuzeti na sajtu Grada Beograda.\n#BATES #beograd #generalni urbanisticki plan #poslovni objekat #rani javni uvid #zeleni venac\novo je sjajna vest ,konačno da se nešto pomeri sa mrtve tačke ali ako bi neka firma bila poslednja koja bi trebalo da radi bilo šta iz arhitekture na ovoj poziciji i drugim delovima beograda to je onda bates! pogledajte objekte koje su izgradili i kakav je u planu novi kod novobeogradskih kula, kapija bgda i sve će vam biti jasno o čemu pričam!


ZNANJE JE ODGOVOR NA SVE: Publikacija ‘Mediji u najboljem interesu djeteta” promovirana u Banja Luci\nNakon Sarajeva i Bihaća, prezentacija publikacije ”Mediji u najboljem interesu djeteta: pregled znanja i iskustava za kreatore medijskih sadržaja” održana je i u Banja Luci. Publikacija je nastala na inicijativu i uz podršku UNICEF-a u BiH, u izdanju Ministarstva za izbjeglice i raseljena lica BiH kroz proces konsultacija i zajedničkog rada predstavnika akademske zajednice, institucija vlasti, nevladinih organizacija i aktivista, i praktičara – medijskih profesionalaca, koji je iniciralo i vodilo predstavništvo UNICEF-a u BiH.\nPOZIV NA AKCIJU: “Društva sutrašnjice počinju u školama današnjice, svakom djetetu pružiti mogućnost za učenje”\nDvodnevna Konferencija „Pravo na inkluzivno obrazovanje“ u organizaciji UNICEF-a BiH i Ministarstva civilnih poslova BiH rezultirala je konkretnim preporukama sažetim u dokumentu “Poziv na akciju” kroz sedam tematskih cjelina.\nKONFERENCIJA O INKLUZIVNOM OBRAZOVANJU: “Obrazovanje osobe s invaliditetom nije privilegija ili povlastica, već osnovno ljudsko pravo”\nU zgradi Parlamentarne skupštine u Sarajevu počela je Konferencija „Pravo na inkluzivno obrazovanje“ u organizaciji UNICEF-a BiH i Ministarstva civilnih poslova BiH. Tokom dva dana planirano je da više od 60 učesnica i učesnika iz BiH uz učešće međunarodnih ekspertica i eksperata raspravlja o Opštem komentaru na član 24. Konvencije o pravima osoba s invaliditetom o inkluzivnom obrazovanju, postignu saglasnost i obavežu se oko zajedničke vizije i puta napretka u oblasti inkluzivnog obrazovanja u BiH. Uz to će imati priliku i da podijele i prodiskutuju iskustva i znanja iz BiH, regiona i EU kako bi se podržala provedba obaveza iz člana 24. Konvencije te pripremie i usvojie preporuke Konferencije za podršku vladama u BiH za provedbu i održivost inkluzivnog obrazovnog sistema za sve osobe.\nTRENING ZA PRUŽATELJE BESPLATNE PRAVNE POMOĆI: Kako na najbolji način zaštititi prava i interese djece\nU Sarajevu se održava dvodnevni trening „Zaštita prava i interesa djece, sa osvrtom na pravnu zaštitu posebno osjetljivih kategorija djece“. Trening se održava u okviru UNICEF projekta “Pravda za svako dijete” kojeg podržavaju Vlada Švicarske i Švedska agencija za međunarodni razvoj i saradnju (SIDA) i realizira se u saradnji sa Centrom za istraživanje politike suprotstavljanja kriminalitetu (CPRC), Biroomza ljudska prava Tuzla i Centrom za ljudska prava u Mostara.\nEVROPSKA SEDMICA IMUNIZACIJE U BiH: “Osigurati tačne i pouzdane informacije o koristima vakcinacije, bazirane na dokazima i dostupne svim roditeljima i zdravstvenim profesionalcima”\nOBRAZOVANJE Inkluzija uspješna samo na papiru\nIako je u BiH inkluzija model koji je formalno-pravno zaživio prije dugog niza godina, još se ne može govoriti o uspjehu u sistemu obrazovanja, odnosno u praksi, na to su ukazali roditelji i stručnjaci u ovoj oblasti rada u oba entiteta.


Gas i nuklearna energija izgleda ipak u zelenim ulaganjima | EurActiv Serbia\nGas i nuklearna energija izgleda ipak u zelenim ulaganjima\nBriselom kruži predlog da se nuklearna energija i prirodni gas uključe u klasifikaciju zelenih ulaganja, čemu se oštro protive aktivisti koji smatraju da bi takav potez naneo veliku štetu kredibilitetu zelenih finansija u EU.\nTakozvani non pejper, u koji je imao uvid EURACTIV, postavlja detaljne tehničke kriterijume da se gas kvalifikuje kao prelazna aktivnost prema pravilima EU o održivom finansiranju.\nDa bi se kvalifikovala kao "održiva" investicija, elektrana na gas ili postrojenje za kogeneraciju (istovremena proizvodnja struje i toplote) ne sme da emituje više od 100 grama ekvivalenta ugljen dioksida (CO2) po kilovat-satu, navodi se u nacrtu.\nPre nego što je ovaj papir procurio, predsednica Evropske komisije Ursula fon der Lajen najavila je da će Komisija uskoro objaviti predlog o gasu i nuklearnoj energiji kao delu pravila o zelenom finansiranju.\n"Potrebno nam je više obnovljivih (izvora energije). Oni su jevtiniji, ne sadrže ugljenik i domaći su", napisala je Fon der Lajen na Tviteru posle nedavnog samita na kome su lideri EU razgovarali o rastućim cenama energije.\n"Takođe nam treba stabilan izvor, nuklearni, i gas tokom preznog perioda. Zato smo izašli sa predlogom taksonomije", dodala je.\nPredlog o kriterijumu emisije za gas je isti kao onaj koji je cirkulisao 2020. i koji je odbačen kao previše strog od strane deset "pro-gas" članica.\nOvaj put su međutim, ali sa ciljem da se umire kritičari, dati i dodatni kriterijumi za elektrane na gas kako bi se kvalifikovale kao "prelazne aktivnosti" uz klauzulu o prestanku rada do kraja 2030.\nKritičari i aktivisti navode da su kriterijumi mnogo slabiji nego u prethodnim planovima Evropske komisije.\nAktivisti nisu sigurni oko porekla non pejpera. Međutim, diplomate koje su govorile za EURACTIV nedavno na samitu EU rekle su da Francuska "radi iza scene" za kompromis o taksonomiji koji će zadovoljiti pristalice gasa i nuklearne energije.\nUpravo na inicijativu Pariza, predstavnici članica koje isto misle razgovarali su u oktobru o nuklearnoj energiji i gasu u kontekstu taksonomije. Na tom sastanku su bili predstavnici Bugarske, Kipra, Češke, Finske, Francuske, Grčke, Mađarske, Malte, Poljske, Rumunije, Slovačke i Slovenije.\nPrema istom izvroru, učesnici su razgovarali o kompromisnom predlogu tehničkih kriterijuma za uvršćivanje gasa i nuklearne energije na listu aktivnosti koje mogu da dobiju zelene finansije.\nNa planu nuklearne energije, non pejper je baziran na preporukama Zajedničkog istraživačkog centra EK (JRC) koji je letos u jednom izveštaju zaključio da je nuklearna energija bezbedna i samim tim podobna za zelenu oznaku u sklopu taksonomije.\nU dokumentu se ne navode detaljni kriterijumi održivosti, samo se proizvodne aktivnosti dele u četiri kategorije - proizvodnja energije, skladištenje ili odlaganje radioaktivnog otpada, vađenje i prerada uranijuma i prerada istrošenog nuklearnog goriva.\nInače, 12 članica EU izjasnilo se na sastnaku ministara energetike pre nedelju dana da se nuklearna energija uključi u taksonomiju.


RTCG - Radio Televizija Crne Gore - Nacionalni javni servis :: Društvo :: Uzajamne posjete zbližiće djecu Cetinja i Zagreba\n28. 02. 2020. 21:31 >> 21:29 2\nKAŠĆELAN I PENAV\nUnapređenje saradnje i razmjena iskustava, a posebno stvaranje jednakih šansi i briga o djeci iz porodica slabijeg imovnog stanja, bili su tema razgovora gradonačelnika Prijestonice Cetinje Aleksandra Kašćelana sa direktorom Gradskog društva Crvenog križa iz Zagreba Petrom Penavom.\n“Na sastanku je dogovoreno intenziviranje saradnje i razmjena iskustava u oblasti volonterizma kroz projekte prekogranične saradnje, te uzajamne posjete djece sa Cetinja i iz Zagreba, koja bi u toku ljeta boravila najmanje po sedam dana u oba grada”, saopšteno je iz Prijestonice.\nProgramom bi trebalo da bude obuhvaćeno 20 djece i deset volontera.\nGradonačelnik Kašćelan kazao je da je susret sa Penavom najava početka saradnje, te da je dogovoren okvirni plan koji će u narednom periodu biti preciziran.\n„Namjera nam je da u program uključimo djecu koja su korisnici materijalnog obezbjedjenja porodice, kao i volontere koji bi im bili pratnja tokom boravka na Cetinju, odnosno u Zagrebu. Ideja je da djeca iz Zagreba borave na Cetinju u julu, a djeca sa Cetinja u avgustu u Zagrebu“, objasnio je Kašćelan.\nPrema njegovim riječima, gradska uprava prepoznaje značaj volonterskih servisa i podravlja rad volonterskih udruženja na nivou obrazovnih ustanova, u nevladinom sektoru, a posebno pri Crvenom krstu Prijestonice Cetinje.\n„Prepoznati smo kao empatična sredina u kojoj se vodi računa o bližnjem, bez obzira da li je u pitanju član porodice, komšija ili neko kome je potrebna pomoć. I ovaj put u fokusu su nam djeca, jer čvrsto vjerujemo da im trebamo pružiti jednake šanse za razvoj i napredovanje. Siguran sam da će djeca koja budu uključena u program imati koristi od njega kroz sticanje novih iskustava, druženje i razonodu“, rekao je gradonačelnik Kašćelan.\nCetinje vrtić Aleksandar Kašćelan


Od danas veće akcize na gorivo, duvan, alkoholna pića i kafu\nNaslovna Info Srbija Od danas veće akcize na gorivo, duvan, alkoholna pića i kafu\nMićović: Akcize na gorivo veće za oko dinar\nMićović je za Tanjug rekao da je ono što je sasvim sigurno to je da proizvođači i uvoznici nafte i derivata nafte na današnji dan moraju u državni budžet da uplaćuju oko dinar i 30 para više, s obzirom da se obračunava i PDV, nego što je to bilo do juče.\n„Trošak stavljanja goriva na tržište za naftne kompanije će biti veći, a da li će i u kojoj meri svaka od naftnih kompanija povećati najpre svoju veleprodajnu i maloprodajnu cenu to svako određuje sam na tržištu“, navodi Mićović.\nKaže da na cenu goriva na srpskom tržištu ne utiče jedino akciza, nego mnogo parametara.\nNekad se, dodaje, dešavalo da neki drugi parametar utiče na to da ne dođe do povećanja cene ili čak da u sinergiji više parametara povećanje bude veće.\n„U pitanju je tržište, tržište će samo pokazati, a ono što je izvesno, stavljanje goriva na tržište od danas je skuplje za oko dinar i 30 para“, dodaje Mićović.\n„To je jedan od najbržih padova cene koje smo zabeležili u poslednji 10-15 godina. Podsetiću da smo januara benzin na pumpama mogli da kupimo za 149 ili 150 dinara, a danas negde oko 125 dinara. Još uvek možemo reći da smo u zoni dosta nižih i niskih cenama goriva“, navodi Mićović.\nPrethodni tekstSunčano i toplo, tokom noći pljuskovi\nSledeći tekstTretman suzbijanja larvi komaraca u opštini Bačka Palanka


Jedna od najstarijih skola u Srbiji odlikovana zlatnom medaljom\n30 Mar 2021, 14:38 Požarevac SATTV Marija Topalović\nPovodom primirja u Prvom svetskom ratu i Dana državnosti-Sretenja 11. novembra 2020. godine između ostalih zaslužnih građana sa teritorije Požarevca odlikovan je i Slaviša Stojadinović, direktor osnovne škole “Miloš Savić” iz Lučice. Odlikovanje je uručeno predsednik RS Aleksandr Vučić za celokupan doprinos jedne od najstarijih seoskih škola u Srbiji.\nJedan od najznačajnijih događa krajem prošle godine je odlikovanje zaslužnih građana sa teritorije garada Požarevca koji se dogodio povodom primirja u Prvom svetskom ratu i Dana državnosti-Sretenja. Među odlikovanima je i Slaviša Stojadinović, direktor osnovne škole” Miloš Savić” koji predstavlja jednu od najstarijih seoskih škola u Srbiji.\nPo rečima direktora osnovna škola je u svojoj dugoj prošlosti dobila niz priznanja, plaketa i odlikovanja ali ovo je posebno i najveće odlikovanje koje je škola dobila za skoro dva veka svog postojanja, čime se ponose.\nSaša Pavlović, gradonačelnik Grada Požarevca sa saradnicima je tada priredio svečani doček kada su svi odlikovani dobili nagrade u vidu replike spomenika koji se nalazi ispred Gradskog zdanja u Požarevcu i to je po redima Slaviše Stojadinovića: ”Još jedan dragulj u našoj kruni”.\nGradonačelnik se tada obratio rečima: “Počastvovan sam kao gradonačelnik, kao požarevljanin, ali i kao neko ko dolazi iz prosvete što mogu da pozdravim i Slavišu Stojadinovića, direktora osnovne škole Miloš Savić iz Lučice. On, kao i njegovi prethodnici i svi oni koji su barem deo svog radnog veka proveli u ovoj školi, zaslužni su za ovo sjajno priznanje koje je došlo uoči proslave velikog jubileja, 180 godina postojanja. To je istorija koju bi svakako poželele mnogo veće sredine od Lučice, ali kao što znamo tradicija se ne kupuje već mukotrpno stvara. Svi vi, drage dame i gospodo nagrađeni, ostaćete upamćeni u godinama pred nama kao oni koji svojim primerom pokazuju kako se podiže ugled svog grada, ali pre toga ugled svoje porodice, svojih predaka i svog potomstva.“\nOŠ ”Miloš Savić“ je sačinjena od tri škole u tri sela Lučice, Poljane i Prugova među kojima je Lučička prva koja je nastala 1840. godine.\nDierktor je istrakao da se škola trudi da opravda dosadašnje poverenje meštana sela. Poruka direktiora Stojadinovića je da u ovim teškim vremenima treba istrajati i da deca iz škola izađu ne samo opismenjeni već i vaspitani i sposobni za život koji je rped njima.


Maske i gondole: Ekstravagancija devet vekova starog karnevala u Veneciji - Sputnjik Srbija\nMaske i gondole: Ekstravagancija devet vekova starog karnevala u Veneciji\n22:59 13.02.2018 Preuzmite kraći link\nKarneval u Veneciji.\nKarneval u Veneciji, poznat širom sveta po pažljivo urađenim maskama, privukao je hiljade turista i posetilaca.\nPrema predanju, početak karnevala datira iz dvanaestog veka i pobede Venecijanske republike nad patrijaršijom Akvileja. Ushićeni vestima o pobedi, građani su se okupili na trgu Svetog Marka u Veneciji i otpočeli sa slavljem. Pretpostavlja se da je karneval počeo u ovom periodu, mada je ozvaničen tek u periodu renesanse.\nmaskenbal, maska, karneval, Venecija, Italija


Vehabije i Romi, džamija i instagram i 'fejs', suđenje na tv umjesto u sudnici Svjedoci smo svakodnevnih scena kriminala u glavnom gradu BiH, svjedoci smo svjesnom okretanju glave na nesposobnost policije i organa 'reda' da zavedu red u Sarajevu. Još malo će godinu dana odkako su ubijena dva policajca u vršenju dužnosti, istraga nije maknula od [...]\nMultiislamsko Sarajevo i genocid Gorana Bregovića\nKome smetaju tri pisma, tri bogomolje i dva naroda ? Ako niste znali, koncert Gorana Bregovića 'Tri pisma iz Sarajeva' održan je jučer ali ne u 'autentičnom ambijentu' kako je organizator naglašavao, na Bijeloj tabiji gdje su tekle uredno pripreme puna četiri mjeseca, već je održan u dvorani 'Mirza Delibašić' na Skenderiji. Bregović će reći novinarima da [...]\nPreko 3.000 kurbanskih koža ubijenih životinja na ulasku u Sarajevo dobar završetak turističke sezone! Moj ovan nije prošao na obaveznom ljekarskom pregledu, dobro i meni i njemu. Svake godine Islamska zajednica BiH samo na kurbanskim kožicama ostvari prihod od blizu 1 milion KMa, prihod od kurbana koji se uplaćuje u novcu je slatka poslovna ta[...]


Radojičić: Beograd zajednički činimo zdravijim, zelenijim i lepšim | Grad Beograd\nGradonačelnik Beograda prof. dr Zoran Radojičić prisustvovao je danas završnoj svečanosti povodom 16. akcije „Za zeleniji Beograd” koja je održana u JKP „Zelenilo – Beograd” na Malom Kalemegdanu. Tom prilikom gradonačelnik je dodelio nagrade i zahvalnice pojedincima koji su uređenjem balkona, dvorišta i zelenih površina dali doprinos zdravijem, zelenijem i lepšem Beogradu.\n– U Beogradu postoji sjajna energija i y njemu žive divni ljudi, a oni koje danas nagrađujemo su doprineli svojim veštinama da za sve nas grad bude još lepši. Hvala vam što od vaših dvorišta i balkona pravite divne zelene oaze u kojima svi uživamo. Moja je vizija da Beograd bude još zeleniji i čistiji tako da će Grad Beograd i njegovo rukovodstvo insistirati na tome, ali i dati svoj puni doprinos da taj cilj bude dostignut. „Zelenilo – Beograd” je značajno doprinelo da Beograd danas izgleda lepše, oni su nosioci novih inicijativa i mi ćemo zajedno raditi na tome da njihove ideje budu realizovane u skoroj budućnosti – kazao je gradonačelnik Zoran Radojičić.\nGeneralni direktor JKP „Zelenilo – Beograd” Slobodan Stanojević podsetio je da je za ovo gradsko preduzeće protekla godina bila najuspešnija godina do sada, što se najbolje vidi na primeru parka Ušće.\n– Ušće je najveći park u ovom delu Evrope i ima zaista mnogo sadržaja i mnogo korisnika. Tu su sportski i rekreativni tereni, atletska i biciklistička staza, dečja igrališta, avantura parkovi i svi su ti sadržaji veoma dobro posećeni. Ponosni smo i na akciju „Za zeleni Beograd”, koja je pre 16 godina počela u jednoj opštini i sa nekoliko učesnika, a danas je došla do deset opština sa više od 500 učesnika. Širimo ideju o neophodnosti očuvanja životne sredine i to će biti naša misija i ubuduće – kazao je Stanojević.\nCilj ove akcije je razvijanje pozitivnog odnosa prema zelenilu i cveću kod građana, uz istovremenu motivaciju da u pozitivnoj konkurenciji za izbor najlepših prostora unaprede stanje svog neposrednog okruženja. Zbog sve većeg interesovanja, od 2015.godine, umesto pet kategorija, akcija sada ima sedam kategorija takmičenja za koje su danas dodeljene nagrade i to: najlepša zelena površina oko stambene zgrade, najlepši balkon, najlepša zelena površina ispred poslovnih objekata, najlepše školsko dvorište, najleše zelenilo oko predškolske ustanove, najlepše uređeno zelenilo ugostiteljskog objekta i najlepša okućnica.\nU kategoriji najlepše zelene površine oko stambenog objekta, prvo mesto osvojila je stambena zajednica Karađorđeva 11, opština Zemun, a u kategoriji najlepši balkon prvo mesto je osvojila Jasmina Tošović, Milutina Glavičkog 3, opština Palilula. U kategoriji najlepša zelena površina ugostiteljskog objekta, prvo mesto osvojio je restoran „Franš” na opštini Savski venac, a za najlepšu zelenu površinu oko poslovnog prostora žiri je nagradio kompaniju „ Energogroup” d.o.o., Neznanog junaka br. 7 sa Savskg venca. U kategoriji najlepše uređeno školsko dvorište, prvo mesto je osvojila Poljoprivredna škola PKB, Pančevački put 39 sa Palilule, a za najlepše uređeno dvorište predškolske ustanove nagrađen je čukarički vrtić „Gorica”. U kategoriji najlepša okućnica, prvo mesto osvojila je Gordana Lukić, Vojvode Putnika 20, sa Savskog venca.\nSpecijalne nagrade osvojili su: Siniša Stefanović, Pančićeva 8 za krovnu terasu na teritoriji Starog grada, a za unutrašnje dvorište zgrade je nagrađena stambena zajednica Molerova 17 na opštini Vračar.\nManifestaciji na Malom Kalemegdanu prisustvovali su članovi Gradskog veća, gradski sekretari i drugi predstavnici Gradske uprave, predsednici gradskih opština, direktori gradskih javnih i komunalnih preduzeća i brojni građani.


Schlarafia - Dug put od zanatske radionice na Čuburi do moderne fabrike - Biznis.rs\n90 godina brige za dobar san svojih kupaca\nSchlarafia – Dug put od zanatske radionice na Čuburi do moderne fabrike\nBiznisBolji posaoLifestyleMoja firmaPreduzetnikZanimljivosti\n14.1.2021 11:46 Izmenjeno: 11:13 Autor: Marija Jovanović 0\nPriča o Šlarafiji (Schlarafia) otpočela je daleke 1934. godine i neprekidno se nastavlja u trećoj generaciji naslednika Đorđa Vukasovića, njenog osnivača. Naime, kao mladi...\nPriča o Šlarafiji (Schlarafia) otpočela je daleke 1934. godine i neprekidno se nastavlja u trećoj generaciji naslednika Đorđa Vukasovića, njenog osnivača. Naime, kao mladi pitomac srpskog društva „Privrednik“ sa sajma tehnologija u Lajpcigu vraća se pun ideja kako da tapacirani nameštaj učini izdržljivijim.\nGodinama je u malenoj radionici na Čuburi pleo žičana jezgra unapređujujući sistem vezivanja opruga, a mnogo godina kasnije mu se u tome pridružio unuk Dejan Kapetanović.\nOn je, još kao dečak, uz dedu savladavao ne samo zanatske veštine već je stekao ljubav prema radu, naučio vredne lekcije o uslužnosti i hranio nasleđenu želju da svojim kupcima učini život lakšim i lepšim kroz unapređivanje podloga za spavanje.\nDanas, ova porodična firma proizvodi opremu za spavanje vrhunskog kvaliteta. Osim maloprodajne mreže u Srbiji, prisutna je i u regionu, a svoj izložbeni salon ima i u prestonici Austrije.\nZanatska ručna izrada zahteva posvećenost i vreme\nUpravo spoj modernog i tradicionalnog čini Šlarafiju posebnom. „Da nismo ostali verni tradiciji izgubile bismo sve vrednosti koje zanatska ručna izrada nosi u pogledu posvećenosti i predanosti svakome za koga se madrac izrađuje. Sa druge strane, da se nismo edukovali i širili svoja znanja ne bismo mogli da napredujemo. Naša znanja ne uključuju samo tehničke veštine, već zadiru u polje zdravstvenih, higijenskih i ekoloških aspekata održivosti postelje“, kaže za Biznis.rs direktorka marketinga Šlarafije Sonja Kapetanović.\nDug je put prešla Šlarafija od radionice na Čuburi do moderne fabrike u kojoj se danas proizvode prestižni ručno rađeni dušeci širokog spektra karakteristika. Njihov asortiman zaokružuje koncept „vrhunske opreme za spavanje“ koji obuhvata ručno rađene tapacirane krevete, naddušeke, bebi dušeke, jorgane i jastuke različite ispune i primene, kao i posteljinu i protektore.\n„Tako na primer za izradu jednog žičanog jezgra bračnog madraca našem majstoru je potrebno sat i po vremena da ga isplete, a mašina u toku istog vremena uradi više od 50 ‘običnih jezgara’ „, kaže Kapetanović.\nZbog specifičnosti izrade žičanog jezgra, za ovu inovaciju Šlarafija je 2009. godine dobila rešenje o patentu Zavoda za intelektualnu svojinu čime su zaštitili svoj patent koji je jedinstven na tržištu.\n„Neretko se dešava da nam se u salonima pojave bake i deke koje za svoje unučiće biraju dušek firme na kojoj i sami spavaju. Lepo je videti vernost naših spavača unutar tri generacije. Iako smo veći deo postojanja bili usmereni na građanstvo poslednju deceniju smo posvetili razvoju hotelskog segmenta i to na insistiranje klijenata koji su hteli da u domaćim hotelima spavaju kao kod svoje kuće“, navodi naša sagovornica.\nHolanđani menjaju dušeke na svakih pet godina, Balkanci na 20\nNa pitanje koliko novca su ljudi u Srbiji spremni da izdvoje za ovakvu vrstu proizvoda, a da ne smatraju to kao investiciju koja nije neophodna, Kapetanović navodi da Holanđani i Skandinavci imaju najvišu kulturu i svest o važnosti postelje.\n„Ako poredimo navike stanovnika određenih zemalja u odnosu na frekvenciju zamene dušeka možemo primetiti da Holanđani i Skandinavci prosečno obnavljaju dušeke na pet godina. Njih slede Amerikanci koji na svakih sedam godina kupuju nov dušek, a stanovnici Zapadne Evrope to čine na oko deset godina. Nažalost, na Balkanu dušeci ’opstaju’ u domovima i po dve decenije što nikako nije dobro iz higijenskih i zdravstvenih razloga. S druge strane, činjenica da kupovinu novog modela mobilnog telefona obavljamo svake dve godine govori o tome da je nivo svesti našeg stanovništa na poražavajućem nivou i nezavisna je od kupovne moći“, napominje Kapetanović.\nZbog toga je, kako navodi, Šlarafija sprovela naučnu studiju na Farmaceutskom fakultetu u kojoj je kroz kliničke i laboratorijske parametre, kao validaciju i samoprocenjivanje od strane samih korisnika, nedvosmisleno pokazala uticaj dobre podloge za spavanje na kvalitet noćnog odmora, dnevnu rutinu i stepen radne aktivnosti.\nPandemija podstakla privrednike na saradnju\nKada se tokom protekle godine svim privrednicima u poslovanju preprečila situacija sa korona virusom, tim Šlarafije preuzeo je inicijativu kako bi podržao domaće privrednike.\n„S obzirom da su se domaći turistički objekti našli pred izazovima, mi smo za njih kreirali posebne ponude madraca i opreme za spavanje po posebnim komercijalnim uslovima. Svim zainteresovanim truističkim domaćinstvima smo na raspolaganje stavili svo naše znanje u vidu savetovanja oko odabira vrste postelje, ključnih elemenata kao i različitog cenovnog i kvalitativnog razreda shodno tipu gostiju ka kojima su orjentisani. Mnoge smo usmerili i na Ipard fond namenjen podsticaju turističkih aktivnosti ruralnih područja. Čak smo za vinarije, etno domaćinstva i smeštaje apartmanskog tipa kreirali namenske etikete za dušeke“, napominje direktorka marketinga Šlarafije.\nPOSLOVANJE PREDUZETNIK PROIZVODNJA SRBIJA\nOD RADIONICE DO KOMPANIJE ŠIROKE PONUDE Preko elektroinstalacija do razvoja…\nI U CRNOJ GORI POPUŠTAJU MERE Sa radom počele prodavnice, zanatske radnje i…


Reakcije iz BiH na napad na Vučića\nBeta 11. jula 2015. 15:45\nČlan Organizacionog odbora za obeležavanje zločina u Srebrenici i bivši ministar bezbednosti BiH, Sadik Ahmetović rekao je da je današnji napad na premijera Srbije Aleksandra Vučića u Potočarima „bio nepotreban“ i da se moraju njegovati dobrosusedski odnosi i sa Srbijom, i Hrvatskom.\n„Kada bismo pitali one koji su pokopani ovde, rekli bi da žele mir svojoj deci. Zbog njih moramo graditi mir. Njihova želja sigurno ne bi bila da im deca dožive ono što su oni“, rekao je za televiziju N1 Sadik Ahmetović.\nOn tvrdi da niko od građana Srebrenice nije učestvovao u incidentu i da se „radi o osobama koje nisu sa ovog područja“.\nPoslanik u Zastupničkom domu Parlamentarne skupštine BiH, Šemsudin Mehmedović kazao je za sarajevski internet portal Kliks da je „Vučić postigao upravo ono što je želeo“.\n„Bošnjaci koji žive na ovim prostorima sigurno će nakon ovog biti izloženi ispadima ekstremista iz reda srpskog naroda“, kazao je Mehmedović.\nHatidža Mehmedović iz Udruženja „Majke Srebrenice“ rekla je da je Vučić pre posete Potočarima trebalo da odmeriti svoje izjave.\n„Trebalo je da odmeri reči kada je govorio o Naseru Oriću i o Nacrtu rezolucije o Srebrenici koja nije usvojena u Savetu bezbednosti UN. Rezolucijom se kopalo po živim ranama“, kazala je Mehmedović.\nJedna osoba je uhapšena posle današnjeg napada na Vučića.\nPremijer Srbije je pogođen kamenom u lice, pišu sarajevski mediji.\nNa Vučića su pojedinci bacali i kamenje i flaše s vodom kada je krenuo da napusti Memorijalni centar posle komemoracije, ali je obezbeđenje srpskog premijera sprečilo veći incident.\nVučića je masa izviždala, a nosili su i transparente na kojima su ispisali izvjavu koju je Vučić dao u Skupštini Srbije 20. jula 1995, 11 dana posle genocida u Srebrenici, tada kao pripadnik Srpske radikalne stranke . Na transparentima je pisalo: „Aleksandar: Za jednog Srbina, ubićemo 100 muslimana“.\nPosle incidenta poglavar Islamske zajednice u BiH Husein Kavazović je pozvao sve na groblju u Potočarima da budu „dostojanstveni u svom bolu i ne dozvole onima koji su ga uzrokovali da danas budu iznad“.


Hamnej: Vašington učinio sve da Iran ne dobije S-300 - Sputnjik Srbija\n17:45 26 Januar 2020\n09:09 29.08.2016 (osveženo 12:10 23.11.2016) Preuzmite kraći link\n„Sistem S-300 je defanzivno a ne ofanzivno oružje, ali su Amerikanci činili maksimalne napore da spreče Islamsku Republiku da iskoristi tu mogućnost“, rekao je Hamnej tokom susreta sa vojnim komandantima u Teheranu, javlja agencija Fars.\nOn je dodao da Vašington odbija da poštuje pravo Teherana na odbranu i preferira da država ostane bez odbrane.\nTeheran je rasporedio nedavno dobijeni ruski raketni sistem dugog dometa S-300 u centralne delove zemlje, kako bi zaštitio nuklearno postrojenje Fordo, javila je državna televizija.\nZaštita nuklearnih postrojenja je glavni zadatak u svim okolnostima, izjavio je komandant iranske vazduhoplovne odbrane general Farzad Esmaili za TV stanicu IRIB.\n„Danas je iransko nebo jedno od najbezbednijih u regionu“, rekao je general, preneo je AFP.\nRusija je početkom meseca isporučila Iranu prvu partiju raketnih sistema zemlja—vazduh S-300, u skladu s ugovorom o prodaji naoružanja koji su te dve zemlje potpisale 2007. godine.\nIran predstavio bespilotnu letelicu\n„Rusija planira da kompletira isporuku sistema protivvazdušne odbrane S-300 do kraja 2016“, saopštio je tada Sergej Čemezov, čelnik ruske tehnološke organizacije „Rosteh“, koja je formirana u 2007. kako bi promovisala razvoj, proizvodnju i izvoz industrijskih proizvoda visoke tehnologije za civilni i vojni sektor.\nRusija je 2010. godine suspendovala ugovor s Iranom, postignut tri godine ranije, pozivajući se na rezoluciju Saveta bezbednosti UN kojom je uveden embargo na oružje Teheranu.\nRuski predsednik Vladimir Putin ukinuo je zabranu isporuke naoružanja ubrzo nakon što su Iran i svetske sile postigli okvirni nuklearni sporazum kojim su ukinute sve ekonomske sankcije.\nS-300 je serija visoko sofisticiranih projektila zemlja—vazduh dugog dometa, koja je prvi put razmeštena u bivšem Sovjetskom Savezu 1979. i kasnije je modifikovana u ruskim oružanim snagama.


U cilju oporavka tržišta MKF Lider organizovao besplatne webinare za male privrednike » Lider - Mikrokreditna fondacija\nU cilju oporavka tržišta MKF Lider organizovao besplatne webinare za male privrednike\nSarajevo, 30.9. 2020. godine\nMikrokreditna fondacija Lider na početku krize sa pandemijom korona virusa pokrenula je projekat „Pravi Lider“ čiji je cilj pomoći svojim klijentima u poslovanju u kriznim situacijama. Svjesni važnosti edukcije, prenosa znanja i iskustva stručnjaka iz oblasti prodaje i promocije, Lider je organizovao besplatne webinare za svoje klijente na kojima predaju eminentni stručnjaci iz svijeta biznisa.\nTako su do sada organizovana tri webinara čije su teme bile „Promocija malih biznisa putem društvenih mreža“, „Oporavak biznisa nakon pandemije“, te „Kako pokrenuti i voditi online prodaju“.\n“Projekat “Pravi Lider” nastao je iz potrebe da pomognemo našim klijentima ali i kompletnoj maloj privredi u našoj zemlji da se oporavi od krize uzrokovane pandemijom korona virusom. Tako smo između ostalog organizovali niz besplatnih webinara čije smo teme definisali u saradnji sa klijentima i ekspertima iz određenih oblasti. Vodili smo se informacijama koje smo dobili od klijenata, odnosno njihovim oblastima interesovanja te odabrali niz izuzetno aktuelnih sadržaja. Vjerujem da su naši klijenti izvukli određene benefite u ovoj razmjeni znanja i iskustva i da će im ove i sve naredne edukacije pomoći u budućem poslovanju, kazao je direktor MKF Lider Džavid Sejfović i dodao da mu je posebno drago to što su već nakon prvog webinara dobili mnoge pohvale od svojih klijenata, ali i drugih kolega iz mikrokreditne industrije.\n„Teme su zaista zanimljive i korisne za nas male poduzetnike, ovo je jedinstvena prilika da dođem do vrijednih informacija, znanja i vještina koje nastojim da primjenim u svom biznisu. Iako mi nedostaje vremena, jer u svom salonu radim sama, uz LIDER-ovu podršku kroz edukacije i mentorstvo, vjerujem da ću uspjeti značajno unaprijediti svoje poslovanje, pogotovo u ovim teškim vremenima kad se svi biznisi teško nose sa posljedicama pandemije“, kazala je polaznica webinara Sabina Božić, vlasnica O. D. „Karma“ iz Sarajeva\nNakon tri uspješna webinara, MKF Lider će nastaviti u kontinuitetu organizovati online predavanja za sve svoje klijente, pa su tako već u oktobru najavljeni online seminari „Brendiranje proizvoda i usluga“ i „Kako kreirati vlastiti web shop“, a u novembru i o temi „Kako aplicirati na grantove za bespovratna sredstava“.\nTreba napomenuti da će MKF Lider također nastaviti i sa promocijom usluga i proizvoda svojih klijenta i nefinansijskih usluga savjetovanja, a u planu je i kreiranje jednistvene online platforme za lakše umrežavanje, edukaciju i promociju malih biznisa u BiH.\nLider u zajedniciNovostiOstalo\nOdržan webinar za online prodaju Previous\nKampanja Mudro pozajmljivanje 2020 Next\nLider u medijima (64)\nLider u zajednici (298)\nUspješne priče (155)


Iz potpisanog takozvanog Vašingtonskog sporazuma nije najjasnije šta će biti njen zadatak, jer nije precizirano da li će ona ulagati samo u projekte koji imaju za cilj normalizaciju ekonomskih odnosa Beograda i Prištine, ili će pak njen delokrug biti daleko veći i usmeren na sve ono što se njima učini politički ili ekonomski isplativim.\nNaime, DFC kao mlada institucija, osnovana tek 2018. a počela je sa radom početkom ove godine, prema onome što stoji na njihovoj internet adresi, već je imala na desetine različitih projekata u raznim delovima sveta. Osnovana je upravo sa ciljem američke ekonomske ekspanzije širom planete, nesumnjivo kao odgovor Donalda Trampa na narastajuću moć i uticaj kineskog novca i njihovog projekta Pojas i put.\nTakođe, DFC svoj finansijski upliv ostvaruje na posve različite načine, pa iako se tretira kao američka razvojna banka za inostranstvo, ovaj naziv ne znači da je u pitanju klasično kreditiranje, već izuzev njega i svi drugi oblici finansiranja, od učešća u kapitalu, preko kredita, do na kraju donacija ili grantova za određene projekte, od Latinske Amerike do Istočne Evrope. Za sada, u Evropi su uglavnom usmereni na Ukrajinu, Gruziju i Moldaviju, a planira se da beogradska kancelarija bude regionalni centar za Zapadni Balkan.\nIpak, za sada nije poznato kako će ova američka institucija pomoći izgradnju putničke i železničke veze Beograda i Prištine, odnosno da li možemo očekivati bespovratna sredstva ili će se, ipak, raditi o klasičnim kreditima, kao i da li će biti i drugih projekata pomoći, kao na primer, kreditiranja malih i srednjih preduzeća i ženskog preduzetništva, što se ovde posebno naglašavalo.\n„Primarna uloga je očigledno da se isprate dve velike investicije, auto--put i pruga Niš - Priština, ali naravno da oni mogu da rade mnogo više od toga. Oni imaju praktično odrešene ruke da ulažu tamo gde procene da je profitabilno ulagati, ekonomski ili politički, dakle njihov posao je i osiguranje američkih investicija od političkog rizika, odnosno podrška američkim investicijama na nekoj teritoriji, ali i sve drugo što procene efikasnim i učinkovitim“, kaže za NIN Ivan Nikolić, urednik biltena Makroekonomske analize i trendovi, koji se u najnovijem broju upravo bavio i značajem dolaska DFC-a u Beograd.\nSumnjam da će prihodi od putarine biti dovoljni za održavanje Moravskog koridora i otplatu kredita, pa će sve pasti na pleća poreskih obveznika, a isto važi i za auto-put od Niša do Prištine\nAutori analize ističu da odluka da se kancelarija otvori u Beogradu pokazuje „odlučnost SAD da pojačaju ekonomske i političke veze sa ovim regionom i konkretnije se suprotstave sve većem uticaju Kine“. Kažu da region tako prerasta u poligon za praktično dokazivanje globalnog uticaja najvećih. „Kritike na račun globalnih investicija Pekinga, uključujući i inicijativu Pojas i put, naglo su porasle u Vašingtonu poslednjih godina, čineći važnu dimenziju kinesko-američkog rivalstva“, pišu u MAT-u, navodeći da kineski projekat Pojas i put raspolaže daleko značajnijim sredstvima, koja su premašila 1.300 milijardi dolara, dok DFC ima na raspolaganju 60 milijardi dolara, ali i da, pored činjenice da DFC predstavlja opipljivu alternativu kineskom ekonomskom modelu, ima ograničenja i sigurno će njihova ulaganja biti sporija od kineskih, jer oni moraju poštovati finansijske, ekološke i socijalne međunarodno priznate standarde.\nNa pitanje da li bi ova, za Nikolića nesumnjivo važna vest o dolasku američke razvojne korporacije u naš region, mogla „ispariti“ zajedno sa Trampovim eventualnim gubitkom na predsedničkim izborima, naš sagovornik kaže: „Činjenica da je DFC nastao u vreme Trampovog mandata, odnosno u cilju realizacije njegove politike ekonomskog suprotstavljanja Kini, nosi sa sobom izvesnu mogućnost promene spoljnopolitičkih prioriteta nove administracije, ali ukoliko SAD zaista žele veći uticaj, pre svega ekonomski, u ovom regionu, onda ulaganje nekoliko stotina miliona evra u infrastrukturu u ovom delu Evrope za njih nije velika investicija, a povećava i njihovo prisustvo i njihov uticaj. Sa druge strane, ako Tramp dobije izbore i drugi mandat, postoji mogućnost da se taj uticaj pojača, odnosno da se sredstva za ulaganje u ovaj region povećaju“, kaže Ivan Nikolić i zaključuje da naše balansiranje, odnosno dobri odnosi i sa Istokom i sa Zapadom mogu biti opasni, ali da je to situacija koju smo priželjkivali.\nI Miroslav Jovanović, profesor Instituta za globalne studije Univerziteta u Ženevi, smatra da je otvaranje kancelarije DFC-a dobar potez, ali samo ako podstakne ulaganja koja imaju komercijalno opravdanje. „Ulaganje je ulaganje, bez obzira na to da li je domaće ili inostrano, ako je, naravno, zasnovano na zdravim ekonomskim osnovama. Primera radi, postojanje kineskog projekta Pojas i put je izvanredan komercijalni projekat koji je ekonomski opravdan i verovatno je to podstaklo SAD da budu prisutne i da, bar jednim delom, konkurišu u ovom regionu.\nRazlika je, međutim, što Kina nema političkih ucena i nije tome sklona, za razliku od SAD. Ulaganje u oskudnu srpsku infrastrukturu je potrebno i za to postoji opravdanje i da se država zaduži po povoljnim uslovima, ali ako postoji komercijalno opravdanje za takav projekat. Sumnjam da je izgradnja velelepnog Moravskog koridora opravdana i da će prihodi od putarine biti dovoljni za održavanje puta i otplatu kredita, pa će sve pasti na pleća poreskih obveznika. Navedeno važi i za auto-put Niš - Priština“, kaže Jovanović, uz pitanja ko će da pobedi na tenderu za izgradnju ovog puta, da li će ulaganje DFC-a biti uslovljeno američkim izvođačima i po kojoj ceni.\nMnogo pitanja bez odgovora: Ako Behtel već gradi Moravski koridor, da li će biti tendera za izgradnju auto-puta od Niša do Prištine, koliko će koštati i da li će uslov za podršku DFC-a biti da se posao poveri firmi iz SAD\n„Kome će taj put najviše koristiti, Srbima ili Albancima, ili možda NATO-u. Ako su sredstva za izgradnju infrastrukture javna i ograničena, onda neka se ide na javnu raspravu i odrede prioriteti: da li je važnije povezati Valjevo i Zaječar ili Niš i Prištinu“, smatra naš sagovornik, uz opasku da ulaganje DFC-a u zemlje Azije, Afrike, Latinske Amerike, pa i ove u Evropi, uglavnom dokazuje da je reč o politički nestabilnim područjima sa jasnim američkim uticajem.\n„Da li je ovo otvaranje kancelarije zapravo jasan politički signal, samo deklarativno pokriven ekonomskim? Nisam siguran da Srbija ima komercijalnu korist od skupocene infrastrukture koja je povezuje sa Albanijom. A drugo, primer sa carinama Prištine uči nas da je izostala reakcija Zapada i pritisak na Prištinu da ukine carine. Dakle, zbog takvih prevara i nepoverenja bolje je da ostanu ’kozije staze’ do Prištine nego da velelepni auto-put na kraju plate naši poreski obveznici, iako od njega nemaju nikakve koristi“, zaključuje Jovanović.\nI dok ne bude jasno da li će i koliko otvaranje kancelarije američkog DFC-a povećati interesovanje i američke države, ali pre svega njihovih privatnih investitora, a to se očekuje dolaskom DFC-a u Srbiju, prema podacima Narodne banke, a koje je NIN-u dostavila Privredna komora Srbije, investicije SAD u našu zemlju bile su nešto manje od 530 miliona evra, od 2000. do kraja prvog kvartala ove godine. Ipak, za razliku od ovih skromnih pola milijarde evra za gotovo dve decenije, zbog metodologije da se strane investicije beleže prema zemlji porekla, odnosno činjenice da su mnoge američke kompanije u Srbiju ulagale preko svojih kompanija registrovanih u Evropi, ambasada SAD u Beogradu raspolaže sa drastično drugačijim podatkom od četiri milijarde dolara vrednosti ulaganja i oko 20.000 otvorenih radnih mesta.\nMogu li se u dosta kraćem vremenskom roku te investicije udvostručiti, što zahvaljujući ulaganju samog DFC-a, što podsticanjem privatnih investicija njihovim otvaranjem kancelarije u Beogradu ili će se na kraju ispostaviti da je u pitanju samo jedan obični predizborni trik aktuelnog američkog predsednika od koga će nakon izbora ostati samo mrvice? A možda ni to.


Poslovna Žena, 02.02.2017.\nPriznanja za najuspešnije domaće brendove\nPrivredna komora Srbije (PKS) i Ministarstvo trgovine, turizma i telekomunikacija dodelili su večeras priznanja najuspešnijim domaćim robnim i korporativnim brendovima na završnoj ceremoniji akcije „Najbolje iz Srbije 2016“. Na svečanosti u Novom Sadu nagrade su uručene predstavnicima 22 domaće kompanije u 25 kategorija.\n„Menjajući sebe, menjali smo i akciju Nabolje iz Srbije. U akciju smo ugradili i spojili tradiciju jednog od najprestižnijih nacionalnih priznanja sa savremenim kretanjima u poslovanju i na tržištu, znanje i objektivnost naučno zasnovane metodologije sa modernim trendovima i atraktivnošću, tržišno finansijske pokazatelje sa stavovima potrošača, stručne javnosti, poslovnih partnera i žirija”, rekao je Marko Čadež, predsednik Privredne komore Srbije. Vrednostima koje prave, pojedinačni brendovi daju snagu nacionalnom brendu, stvarajući sliku o novoj Srbiji kao zemlji uspešnih priča – koja postaje sve privlačnija svetu - i političarima i investitorima i kupcima i turistima, naglasio je predsednik PKS.\nKako se navodi u saopštenju, nagrada „Najbolje iz Srbije“ u kategoriji robni brend za robu svakodnevne potrošnje dodeljena je Bambijevoj Plazmi, u kategoriji pića kompaniji Nektar, dok je u kategoriji hemije nagrada pripala kompaniji Merix, Henkel Srbija.\nPotpredsednik Vlade Srbije i ministar trgovine, turizma i telekomunikacija Rasim Ljajić poručio je na svečanosti u Master centru Novosadskog sajma da su kompanije nosioci priznanja „Nabolje iz Srbije” jezgro nove srpske poslovne elite. “Vi ste uprkos finansijskoj krizi i velikim poteškoćama uspeli da svojim znanjem i veštinama, kao i kreativnim idejama te probleme rešite i napravite značajan rezultat, koji nije samo uspeh kompanija već i uspeh srpske privrede", naglasio je Ljajić.\nKao najbolji proizvod za kuću nagrađen je Smederevac, proizvođača Milan Blagojević iz Smedereva. Extreme Intimo nagrađen je u kategoriji odeća, tekstil i obuća, a u kategoriji proizvodna dobra i poslovne usluge nagrađena je kompanija NIS Petrol iz Novog Sada.\nČestitajući dobitnicima, Igor Mirović, predsednik Pokrajinske vlade istakao je da je oznaka „Nabolje iz Srbije” svojevrsna lična karta za tržišnu utakmicu i značajan segment nematerijalne, ali veoma važne dodate vrednosti koja se se u današnjem svetu naziva brend. Ta pozitivna prepoznatljivost izuzetno je važna i ka njoj svi treba da težimo, poručio je Mirović.\n“Srbija ima sjajne sportiste, umetnike, naučnike, a večeras imamo priliku da upoznamo i sjajne privrednike naše zemlje. Ministarstvo privrede će nastaviti da pruža i finansijsku i nefinansijsku podršku, kako bismo omogućili bolji poslovni ambijent, da širite svoja poslovanja i zapošljavate nove ljude. U ovoj godini na raspolaganju je oko 11 milijardi dinara kroz podsticaje za investicije i oko 18 milijardi kroz različite programe da se obučite, usavršite, započnete biznis ili slično”, rekao je Goran Knežević, ministar privrede.\nPremia, u vlasništvu Delhaize-a, proglašena je najboljom trgovinskom robnom markom, Bio Panon, organsko juneće meso, nagrađeno je za najbolje uvođenje novog brenda. Kao najbolji strani robni brend koji se proizvodi u Srbiji, nagrađeno je Gorenje, a najbolji lokalni – Maruška. Leskovački domaći ajvar nagrađen je kao najbolji brend sa zaštićenim geografskim poreklom.\nZa najbolje korporativne brendove u kategoriji roba svakodnevne potrošnje priznanja su otišla kompaniji Sunoko, za hranu za piće nagrađen je Nektar, a u kategoriji hemija, kozmetika, farmaceutski i ostali proizvodi nagrađen je niški Philip Morris Operations. Kompanija Alfa Plam iz Vranja osvojila je priznanje u kategoriji proizvodi za kuću i trajna potrošna dobra, a za odeću Luna iz Požarevca. U kategoriji proizvodna dobra i poslovne usluge, priznanje je dodeljeno NIS AD Novi Sad, a kao najbolje uslužno preduzeće nagrađen je AD Aerodrom „Nikola Tesla“. U kategoriji mala i srednja uslužna preduzeća, nagrađena je opšta bolnica BEL MEDIC, a za najuspešnije uvođenje startap preduzeća – nagrađen je Kabinet DOO Sopot.\nNajbolji izvoznici su Alfa Plam AD Vranje u kategoriji velikih i Mikro Electronica DOO Beograd u kategoriji malih i srednjih preduzeća. Najbolja turistička manifestacija je Drinska regata, a Kopaonik biznis forum je dobio priznanje za najbolju privrednu manifestaciju. Žiri je ove godine dodelio i specijalnu nagradu preduzeću „Vega IT Sourcing DOO“, koje je u ovoj godini, godini preduzetništva, ostvarilo veoma zapažene poslovne rezultate.\nGradonačelnik Novog Sada Miloš Vučević čestitao je dobitnicima i posebno zahvalio PKS na tome što je punih 12 godina održala akciju “Najbolje iz Srbije”. Kako je rekao, za 12 godina se promene i države i sistemi, a PKS je uspela da održi ovu manifestaciju što je pokazatelj koliko dobro i kvalitetno radi. Vučević je pohvalio odluku PKS da se dodela priznanja održi u Novom Sadu - evropskoj prestonici kulture i omladinskoj prestonici Evrope.\nKao i prethodnih godina, Ministarstvo trgovine u saradnji sa najvećim trgovinskim lancima, za dobitnike prestižne nagrade "Najbolje iz Srbije" organizovaće poseban kutak, "top korner", u okviru kog će u marketima biti izloženi nagrađeni brendovi: Plazma, Bakina tajna, Najlepše želje, Smoki, Eurocrem, Bananica, Polimark kečap, Galeb, Nectar family, Zdravo sokovi, Merix i Bohor, dodaje se u saopštenju.\nREM zabranio reklamu za pivo zbog dečje pesme\nOd 1. oktobra ukida se pečat za udruženja, zadužbine, fondacije\nZa ideju Savskog trga nagrada 50.000 evra\nJednočlana privredna društva od 1. oktobra mogu elektronski da registruju svoje poslovanje\nUručene nagrade rodno najsenzitivnijim kompanijama\n"SAB travel" zatvoren, otkazano 2.249 aranžmana\n"Ikea" povlači produživi sto "glivarp"


IAEA: Iran koordinisao nuklearni vojni program pre 2003. - Sputnjik Srbija\n21:32 01.05.2018 Preuzmite kraći link\nMeđunarodna agencija za atomsku energiju (IAEA) nije zabeležila pouzdane znake da se u Iranu radi na stvaranju nuklearne bombe nakon 2009. godine. Ovo pitanje je zatvorio bord guvernera Agencije na osnovu sveobuhvatnog izveštaja generalnog direktora IAEA Jukija Amana 2015. godine, saopštila je Agencija.\n„U decembru 2015. godine generalni direktor IAEA Jukija Amano predstavio je bordu guvernera finalnu procenu prošlih i aktuelnih otvorenih pitanja koja se tiču iranskog nuklearnog programa. U svom izveštaju Agencija je utvrdila da je pre 2003. godine u Iranu formirana organizaciona struktura pogodna za koordinaciju događaja vezanih za razvoj nuklearnog eksplozivnog uređaja. I iako su neke aktivnosti sprovođene nakon 2003. godine, one nisu bile deo koordinisanih radova“, komentarisao je portparol IAEA izjavu premijera Izraela o nuklearnim aktivnostima Irana koje izbegavaju kontrolu Agencije.\nPrema njegovim rečima, „opšta procena Agencije bila je da je u Iranu do 2003. godine u okviru koordinisanog rada sproveden niz aktivnosti vezanih za razvoj nuklearnog eksplozivnog uređaja, a neke aktivnosti su sprovedene nakon 2003. godine“.\n„Agencija je takođe utvrdila da ove aktivnosti ne izlaze izvan okvira tehničke izvodljivosti i naučnih istraživanja, kao i da su pogodne za sticanje određenih tehničkih kapaciteta i sposobnosti. U istom izveštaju se navodi da Agencija nije imala pouzdane znake aktivnosti Irana vezane za razvoj nuklearnog eksplozivnog uređaja nakon 2009. godine. Na osnovu izveštaja generalnog direktora bord guvernera izjavio je da je razmatranje ovog pitanja zatvoreno“, zaključio je on.\nBoris Džonson: Potrebno očuvanje nuklearnog sporazuma sa Iranom\nIAEA je, takođe, istakla da Agencija ne namerava da dâ javnu ocenu izjave izraelskog premijera Benjamina Netanijahua.\nIstovremeno, portparol američkog Stejt departmenta izjavio je da SAD ne planiraju da predaju dokumente Međunarodnoj agenciji za atomsku energiju, koji navodno dokazuju postojanje tajnog nuklearnog programa Irana.\n„Informacije pripadaju izraelskim vlastima, tako da pitanje da li oni planiraju da ga predstave široj javnosti, treba uputiti njima“, odgovorio je predstavnik Stejt departmenta na pitanje da li su Sjedinjene Američke Države spremne da predaju dokumenta ili da pomognu u tome.\nPremijer Izraela Benjamin Netanijahu izjavio je 30. aprila da Izrael ima na raspolaganju oko 100.000 papirnih i digitalnih dokumenata koji dokazuju da je iranski nuklearni program imao tajnu vojnu komponentu pod nazivom „Projekat Amad“.\nIranski nuklearni program, IAEA, Iran


Отворен мост код Ђедине бране - Va1.info\nNaslovna/Vesti/Otvoren most kod Đedine brane\nOtvoren most kod Đedine brane\n90 Manje od minuta\nMost kod Đedine brane, na reci Obnici, danas je otvoren za saobraćaj. Otvaranju je prisustvovao Dragan Jeremić, direktor Direkcije za izgradnju Valjeva. „Most je urađen sredstvima Direkcije i uz pomoć donatora, kompanije „Metalprom”, koja je donirala osovine za most a Direkcija je uradila prilazni put i stubove. Ukupna vrednost radova Direkcije je 4 miliona i 400 hiljada dinara. Na ovaj način smo osposobili ljudima koji žive preko mosta, to je otprilike šest do sedam domaćinstava, da normalno komuniciraju ”, rekao je Jeremić.\n„U ovoj godini planiramo izgradnju još četiri ovakva mosta, u Bukovici, Medovici, počasni propust u Oglađenovcu, Ćebićima i Jovanji. To će Direkciju koštati oko 6 miliona dinara. U toku su pregovori da se dobije još jedna donacija od „Metalprom”-a za most u Bukovici, jer je trenutno u tom kraju oko 30 kuća odsečeno od grada. To su mali mostovi koji čine građanima život normalnijim i funkcionalnijim,stabilni su, sigurni i apsolutno bezbedni” izjavio je Jeremić.\nNa pitanje o trenutnom stanju na vodotokovima u Valjevu, Jeremić je istakao da je jutros izvršena kontrola lokalnih reka i da je stanje redovno a da je jedini problem manjih razmera kod „Austroterma” na Kolubari jer je tu dosta pliće korito reke i da će se u narednim danima izvršiti čišćenje tog dela dok on ne uđe u program kompletne sanacije.\nOpstanak Metalca uprkos porazu\nSocijalisti 9. marta predstavljaju koaliciju i izbornu listu


Britanija: Zabranjen let avionu ruskog milijardera Svidlera\nTanjug 9. aprila 2022. 09:59\nLONDON – Privatnom avionu u vlasništvu ruskog milijardera Jevgenij Švidlera zabranjeno je letenje u Velikoj Britaniji, saopštile su vlasti.\nZa avion, čiji je vlasnik Švidler, suspendovana je dozvola za let nakon istrage britanskih vlasti, prenosi BBC.\nU martu je britanski sekretar za saobraćaj Grant Šaps blokirao avion u pokušaju da napusti aerodrom „Bigin hil“ na jugoistoku Londona, što je omogućilo istragu vlasti o utvrđivaanju njegovog vlasništva.\nAvion Cesna, registracije G-LATO, trenutno se nalazi u Londonu na održavanju i popravci, a Šaps je posetio aerodrom da vidi letelicu, navodi BBC.\nOn je tom prilikom poručio da „ruskim oligarsima koji imaju koristi od Putinovog režima“ neće biti dozvoljeno da se bave svojim poslom kao pre nego je, kako je naglasio, „ovaj u potpunosti ničim izazvan rat počeo“.\nŠaps je dodao da avion neće nikuda ići „u dogledno vreme“.\nTakođe je najavio da su svi ruski avioni sada prema biritanskim vlastima klasifikovani kao „nesposobni za letenje” jer se u ovom trenutku „ne održavaju po propisima zbog sankcija“, navodi BBC.\nĆerka američkog predsednika pozitivna na koronu\nTurska suzdržana oko prijema Finske i Švedske u NATO\n17:44: DNR i LNR: U sukobima poginulo 46 ukrajinskih vojnika


UHVATI FILM pušta predrasude u OK klubu\nProjekcija filmova sa Uhvati film festivala, nakon čega sledi diskusija i edukacija o predrasudama prema osobama sa invaliditetom, održaće se 24. oktobra od 17h u „OK klubu“ na SPENSU (prvi sprat, u pravcu kuglane ka izlazu koji gleda na Stadion Vojvodine). Ovim događajem završava se realizacija projekta „Uhvati film – pusti predrasude“, koji realizuje KAO…\nZagrevanje pred 16. izdanje Uhvati film festivala, očekuje nas u Futogu i na Slanoj bari! Najbolji filmovi sa prošlogodišnjih festivala, biće prikazani prvo u Bioskopu KC Mladost u Futogu, 20. septembra od 18h, u saradnji sa Bioskopom KC Mladost Futog. Publika će uživati u jednosatnoj projekciji ukupno pet kratkometražna filma: Zaveslaji iz Srbije, Užad i Cezarov glas…\nKaravan Uhvati film na 21114-Film festu na Novom naselju\nKaravan Uhvati film i dalje radi na decentralizaciji kulture u Novom Sadu, i ovog puta u poseti je Novom naselju! Najbolji filmovi sa prošlogodišnjeg izdanja Uhvati film festivala, biće prikazani u okviru 21114 Film festa, u petak 7. septembra u školi “Milan Petrović”, Bate Brkića bb, sa početkom od 21:45 časova. Publika će moći da uživa…\nUhvati film filmovi prikazuju prepreke sa kojima se osobe sa invaliditetom susreću u društvu, ali i životne priče o ljudima i međuljudskim odnosima, zaključak je druge projekcije u okviru Novosadskog filmskog karavana Uhvati film, održane 23. avgusta u sali MZ Kać. Događaj je realizavao KAO Parnas, a ceo projekat podržala je Gradska uprava za kulturu grada Novog Sada. …\nGledamo se u Kaću! Druga BESPLATNA projekcija u okviru Novosadskog filmskog karavana „Uhvati film“ održaće se u četvrtak, 23. avgusta od 18h u sali MZ Kać(Kralja Petra I 2). Zajedno ćemo pogledati 6 filmova sa prošlogodišnjih Festivala: Idiot iz Holandije, Cezarov glas i Uže iz Španije, Zaveslaji iz Srbije, Karmen i Tišina iz Italije. Ceo projekat je podržala Gradska…


► Stefanović: Građani imaju poverenje u policiju jer postiže sve bolje\n24.09.2020 | 10:07h ► 10:43h Beograd\nPrema njegovim rečim, na poslednji konkurs za 1. 060 polaznika javilo se više od 6. 000 kandidata, što "pokazuje da su ljubav prema Srbiji i borba da pobedi dobro opet u modi".\nStefanović je rekao da kad pogleda "redove momaka i devojaka u plavim uniformama" prva reč koja mu se nameće je poverenje, "u ljude koji su odlučili da se posvete profesiji bez koje građani ne bi mogli da imaju stabilnu, bezbednu i siguru zemlju".\nPredsednik Srbije Aleksandar Vučić poručio je danas polaznicima Centra za osnovnu policijsku obuku da su preuzeli na sebe breme odgovornosti kakvo da sada nisu imali i da će zbog toga "svima biti krivi za sve".\n"Izabrali ste divno i časno zanimanje zato što ste stali uz svoju državu, od danas ste 'de fakto' i 'de jure' ljudi koji brinu za svoju državu i nema nikoga ko bi glasnije mogao da kaže da im je preče da brane Srbiju", kazao je Vučić tokom promocije 23. i 24. klase polaznika Centra za osnovnu policijsku obuku u Beogradu.\nVučić je rekao da je uvek najlakše biti protiv države, a da je zadatak na novim pripadicima policije da budu uz državu i da se po tome razlikuju. "Najlakše je pronaći krivca za sve. Kad vam budu vikali da idete na Kosovo oni koji ne umeju da nađu Kosovo na mapi i uzvikuju uvredljive parole, vi znajte da radite najbolje za Srbiju. Danas ste uradili pravu stvar i napravili najbolji izbor", istakao je Vučić.\nVučić je dodao je u Srbiji 23,9 odsto manje kriminala nego pre jedne decenije, "dramatično" manje ubistava ali i naglasio da to nije dovoljno i da mora biti bolje.\n"Iako ste svojim roditeljima i najbližima tek devojke i mladići, vi ne smete tako da se osećate. Pred vama su teški i odgovorni zadaci i morate da preuzmete na sebe breme odgovornosti kakvo niste imali do sada", izjavio je predsednik Srbije.


Na partiji šaha sa Inđijativom - Platforma Promeni\nGrupa mladih iz Inđije, članovi udruženja „Inđijativa“, nastavlja da utiče na uređenje svoje opštine. Ovoga puta su, na predlog sugrađana, u jednom od omiljenih parkova napravili kutak za ljubitelje šaha.\nPar stolica i šahovska tabla bili su dovoljni da se u poznatom inđijskom parku sada okuplja više ljudi, od najmlađih do penzionera. Organizacija „Iniđijativa“, koja se duže od godinu dana na različite načine trudi da svoje mesto učini boljim i lepšim za život, uspela je da uz pomoć donacija građana učini ovaj park prepoznatljivim.\n„Mi smo pitali građane: da li ste vi voljni da se napravi šahovski sto i na kojoj lokaciji? Napravili smo anketu, oni su odabrali park… Zatim smo pozvali ljude da pomognu i doniraju i tu je odziv bio fantastičan. Korak po korak došli smo do konačne realizacije“, naveo je Mladen Rajić, član „Inđijative“.\nPrvu partiju šaha odigrao je Vladimir Klasan, svetski i olimpijski šampion u šahu za gluve i nagluve, koji je takođe iz Inđije. Njegovo ime nosi ovaj prvi šahovski sto, a od kada je postavljen, koriste ga, kažu u organizaciji, i mlađi i stariji, pa i članovi šahovskog kluba.\nOvo je jedna u nizu akcija „Inđijative“. Prva je, pre više od godinu dana, bila oslikavanje murala Nikole Tesle na vatrogasnom domu. Tada nisu očekivali da će steći popularnost i poverenje među sugrađanima.\n„Sada nam na dnevnom nivou dolazi deset prijava… Jedni traže vodu, drugi struju, treći atmosfersku kanalizaciju, parkove. I na ulici nas ljudi prepoznaju. U prodavnici nam govore: ‘svaka vam čast, borite se za nas, šta treba da doniram’“, navodi Strahinja Jovanović iz Inđijative.\nU ovoh organizaciji smatraju da je velika stvar to što su uspeli da zainteresuju mlade za stvari koje se dešavaju u njihovom kraju.\nPROČITAJ I Selo Varvarin dobija novo mesto za okupljanje i rekreaciju meštana\n„Na neki način smo ih probudili, a sledeći korak je da pokušamo da ih nateramo da oni sami urade nešto… Da ne zovu nas za teren u kraju, nego da oni okupe komšije i ekipu i da sami srede taj teren“, dodaje Jovanović.\nNjihov savet za sve mlade, koji žele da nešto slično urade u svojim gradovima, kratak je i jasan – društevene mreže. Kažu da su oni njihovu moć u potpunosti iskoristili, jer su u eri kada mediji nisu otvoreni za sve, oni uspeli da od društvenih mreža naprave najjači onlajn medij u Inđiji, koji ljudi čitaju svakog dana uz jutarnju kafu.\n„Da smo sve ovo radili, a da nemamo društvene mreže, kao da nismo u njihovim očima. Ovako mi od jedne rupe napravimo čitav događaj“, zaključuju Inđijativci.\nakcija, inđija, Inđijativa, mladi, šah


Misija – Humanitarna fondacija „Prvi korak“\nPomoć, podrška i edukacija mogu obezbediti kvalitetan život za sve\nMisijaArthur WP Design2021-08-25T10:15:27+02:00\nVERUJEMO DA JE SVE MOGUĆE\nPomoć, podrška i edukacija su ključne reči koje definišu smisao postojanja Humanitarne fondacije „Prvi korak“. Kroz ove reči definisana je i naša misija, a to je omogućavanje boljeg i kvalitetnijeg života za decu i roditelje kojima je pomoć potrebna kroz prikupljanje donacija, podizanje društvene svesti o problemu prevremeno rođene dece, unapređenje rada zdravstvenih institucija i institucija socijalne zaštite.\nNaša vizija je da u narednim godinama svojim delovanjem podignemo svest o problemima sa kojima se susreću prevremeno rođena deca i njihovi roditelji, da podstaknemo društveno-naučne krugove da razmišljaju i rade na pronalaženju rešenje za smanjenje broja prevremeno rođene dece i posledica sa kojima se suočavaju. Težimo da pružimo podršku edukaciji medicinskog kadra i osavremenjivanju terapeutskih kapaciteta u zdravstvenim ustanovama u Srbiji.\nJedan od ključnih faktora u smanjenju rizika od prevremenog porođaja jeste pravovremena edukacija i kvalitetna informisanost trudnica.Ističemo važnost širenja svesti o odgovornom pristupu trudnoći i redovnim preventivnim pregledima, kao i kvalitetnom informisanju o mogućim rizicima i posledicama prevremenog porođaja.\nSavremena rehabilitacija često podrazumeva skupe tretmane i odlaske u inostranstvo. Jedan od osnovnih ciljeva naših aktivnosti je nabavka robotizovanog sistema za učenje i korekciju hoda “Lokomat Pro” koji želimo da poklonimou Institutu za zdravstvenu zaštitu dece i omladine Vojvodine i našoj deci omogućimo besplatnu rehabilitacij.\nPreduslov za efikasnu borbu protiv cerebralne paralize jeste edukacija i stalno informisanje o rezultatima novih istraživanja i metodama lečenja. Delimo lična iskustva, razmenjujemo informacije, povezujemo se sa stručnjacima iz različitih oblasti medicine i pružamo podršku deci i roditeljima.\nZa nesmetano svakodnevno funkcionisanje dece sa cerebralnom paralizom i drugim poteškoćama u razvoju potrebno je samo malo truda. Igru, sport, odlazak u školu i sve ostale aktivnosti moguće je prilagoditi svoj deci, a važan faktor je i vršnjačka edukacija o prihvatanju različitosti i empatiji.\nMALI HEROJI KORAČAJU KRUPNIM KORACIMA\nSada je pravi momenat za akciju. Napravi prvi korak i pomozi drugima da učine isto. Uz malo našeg truda sva deca mogu da imaju kvalitetan život.


Đurović: Zemlje regiona prilagodiće se Bregzitu | EUME\nNaslovnica Info Press info Đurović: Zemlje regiona prilagodiće se Bregzitu\nĐurović: Zemlje regiona prilagodiće se Bregzitu\nEvropska unija se bez Velike Britanije značajno mijenja, ali će se tome prilagoditi svi partneri, kao i zemlje regiona koje teže članstvu, ocijenila je profesorica na Ekonomskom fakultetu u Podgorici Gordana Đurović.\nOna je, komentarišući uticaj izlaska Velike Britanije iz EU, na crnogorsku ekonomiju kazala da je trgovina sa tom državom relativno skromna, 1,7 odsto na strani izvoza i 0,7 odsto na strani uvoza.\n“Trgovina bi mogla biti i manja, ako bi se uvele carine, u odnosu na važeći bescarinski režim. Oko 35 odsto našeg izvoza ide na tržište EU, dok iz Unije uvozimo oko 46 odsto ukupnog robnog uvoza. Sa daljim približavanjem EU, za očekivati je da će trgovina sa EU jačati, ali to se neće odnositi na trgovinu sa Velikom Britanijom”, rekla je Đurović agenciji Mina-business.\nKada su u pitanju strane direktne investicije, Đurović je navela da one u Crnu Goru dolaze iz Velike Britanije na nivou od tri odsto.\n“Za razliku od trgovine, u oblasti stranih direktnih investicija, ne bi došlo do promjene režima ulaganja u slučaju izlaska Britanije iz EU. Investicije se mogu nesmetano realizovati, a nove ugovarati. Naša struktura stranih direktnih investicija je, inače, dosta disperzirana i treba podsticati svaki razvojni projekat sa stranim partnerima”, saopštila je Đurović.\nPrema njenim riječima, bruto domaći proizvod (BDP) Velike Britanije predstavlja 16 odsto BDPa EU.\n“Britanija u budžet EU daje 14 milijardi eura godišnje ili 0,6 odsto svog BDP-a, ali zato iz budžeta povlači sedam milijardi ili 0,3 odsto svog BDP-a. To znači da je neto davalac u budžet EU, ali sa svega 0,3 odsto”, objasnila je Đurović.\nBritanska ekonomija se, kako je ocijenila, dinamično razvijala unutar EU i postepeno je značajno preusmjerila svoje trgovinske tokove prema EU i na strani uvoza i na strani izvoza robe i usluga.\n“Od ukupne trgovine, 45 odsto je sa EU zemljama. Istovremeno Britanija daje i 73 poslanika od 751 poslanika u Evropskom parlamentu, tako da će njen izostanak uticati i na sam proces donošenja odluka, kvalifikovanu većinu i većinsko opredjeljenje da EU traži ‘više Evrope sa jačim vezama’, kako bi ostala jedinstvena i odgovorila izazovima današnjice”, kazala je Đurović.\nS obzirom da je IPA II ugovorena do kraja 2020. godine, Đurović je saopštila da će vjerovatno doći do njene rekonsolidacije na nešto nižem nivou u drugoj polovini finansijske perspektive, pa neki IPA projekti u periodu od 2018. do 2020. godine neće moći biti realizovani na planiranom nivou.


Dosad su kroz ovaj program naši sugrađani pokrenuli 200 biznisa i dobar podatak je taj da je od njih 200 samo šest odustalo, jer su našli neki drugi način zaposlenja. Za nas kao Općinu je važno da imamo tako velik broj ljudi koji žele da pokrenu vlastiti biznis i da riješe pitanje svog zaposlenja. Oni popravljaju ukupnu sliku naše privrede, ali i pitanje zaposlenosti, odnosno nezaposlenosti. Drago mi je kada vidim da su tu većinom mladi ljudi i da su se ohrabrili na jedan takav korak – rekao je Efendić, saopćeno je iz Općine Novi Grad Sarajevo.\nTags #Općina Novi Grad Sarajevo #Podsticaj poduzetništvu


Grupa Albanaca napala je Srbina u Severnoj Mitrovici i tom prilikom mu zadala lake telesne povrede, saopštila je kosovska policija.\nKako se navodi u saopštenju, incident se dogodio u multietničkom naselju Bočnjačka mahala u utorak oko 15 sati, preneo je Radio Kontakt plus.\nPovređeni mukarac zadobio je povrede i ukazana mu je lekarska pomoć.\nRegionalni šef operative Kosovske policije Željko Bojić, izjavio je da su u pitanju lake telesne povrede, zadobijene u incidentu i objasnio da će motiv za napad biti poznat po okončanju istrage.\nKako je dodao, napadači su poznati policiji i radi se na njihovom privođenju.\n"IZOLOVAN SLUČAJ" Haradinaj osudio napad na srpskog mladića


Sindikat Sloga kritikuje direktore zdravstvenih ustanova u Srbiji koji ne zapošljavaju osoblje - Ekonomija - Dnevni list Danas\nPočetna » Ekonomija » Sindikat Sloga kritikuje direktore zdravstvenih ustanova u Srbiji koji ne zapošljavaju osoblje\n0Piše: Beta 28. aprila 2020. 12.52\nU saopštenju tog sindikata se navodi da je među takvima i direktor Kliničkog centra Kragujevac Predrag Sazdanović.\nU sindikatu su ocenili da su ne postupajući po naredbi, direktori zdravstvenih ustanova volontere koji rade u kovid bolnicama, doveli u neravnopravni položaj u odnosu na ostale.\nUpućen je poziv Ministarstvu zdravlja da još jednom opomene direktore zdravstvenih ustanova koji nisu postupili po naredbi.\nSindikat je pozvao i sve direktore koji nisu postupili po naredbi da to što pre učine jer će, kako je ocenio, u suprotnom posledice po zdravstveni sistem biti „nesagledive“.\nU saopštenju se navodi da je Ministarstvo zdravlja Srbije naredbu od 26. marta dostavilo svim zdravstvenim ustanovama.\nNjom se nalaže prijem u radni odnos na neodređeno vreme po hitnom postupku zdravstvenih radnika – doktora medicine i medicinskih sestara-tehničara neophodnih u vreme vanrednog stanja.\n„Nikom nije jasno zbog čega neki direktori i dalje nisu postupili po nalogu Ministarstva zdravlja iako se zna da u jednom broju zdravstvenih ustanova i dalje rade zdravstveni radnici na određeno vreme kao i veliki broj volontera. Svi ti zdravstveni radnici su radili i pre proglašenja vanrednog stanja što znači da su i tada bili neophodni za pružanje zdravstvene zaštite“, navodi se u saopštenju „Sloge“.\nKorona virus, Sindikat Sloga, zdravstvene ustanove\nNiš: Sve više zdravstvenih radnika zagovara neizostavnu imunizaciju pripadnika struke\nŠekler: Vlast u problemu jer ne zna kako da poboljša odziv za vakcinaciju


JGSP: Pokazne karte postaju prošlost | Radio Delta 89.5\nJGSP: Pokazne karte postaju prošlost\nU autobusima Javnog gradskog saobraćajnog preduzeća „Novi Sad” na gradskim linijama uskoro će, nakon nekoliko neuspelih pokušaja ranijih godina, biti uveden elektronski sistem naplate karata, čime će biti unapređen dosadašnji sistem prodaje koji nije modernizovan decenijama.\nGradski prevoznik je nakon sprovedenog tendera taj posao poverio firmama „Telekom Srbija” i „Bus Logic”. NJihova zajednička ponuda bila je teška nešto manje od 65 miliona dinara, a obavezali su se da će u ruku od 75 dana isporučiti i implementirati novi sistem naplate karata. Održavanje sistema će za godinu dana JGSP koštati više od 9,7 miliona dinara.\nU oktobru je gradski prevoznik u nešto više od 100 autobusa na gradskim linijama ugradio elektronske uređaje za prodaju voznih karata, koji su zamenili stare mašinice. I za taj posao JGSP je odabrao firme „Telekom Srbija” i „Bus Logic”. Direktor gradskog prevoznika rekao je krajem godine za naš list da bi ti uređaji nakon uvođenja elektronskog sistema naplate karata mogli biti premešteni u autobuse na prigradskim linijama dok se novi sistem naplate u budućnosti ne proširi i na te trase.\nPrethodni članakPlate naučnika po starom, od 75.000 124.000 dinara\nSledeći članakDirektor bolnice u Vuhanu preminuo od virusa korona\nTender za sanaciju osmatračnice na Tvrđavi


Bekam u ime Engleske predaje kandidaturu za SP 2018. - Sportal\nBekam u ime Engleske predaje kandidaturu za SP 2018.\nBeta - Vest objavljena: 00:23 - 22.11.2015\nFudbaler Dejvid Bekam će u ime delegacije Fudbalskog saveza Engleske (FA) predati Svetskoj fudbalskoj federaciji (FIFA) dokumenta kandidature za domaćina Svetskog prvenstva 2018. godine, preneli su danas mediji.\nDokumenta sadrže tehničke detalje kandidature - informacije o stadionima, trening centrima, transportu, garancijama vlade, ali i koliko je predvidjeno da organizacija košta, kao i koliki se dobitak očekuje.\nTehničke inspekcije zemalja kandidata za dobijanje Svetskog prvenstva 2018. i 2022. godine održaće se izmedju jula i septembra ove godine. Konačnu odluku o domaćinu Svetskog prvenstva FIFA će doneti 2. decembra.\nSvetski fudbal SP2018 Dejvid Bekam Fudbalska asocijacija Engleske


Pudždemon: Najgori napad na Kataloniju od Frankove diktature - Studio B\nPudždemon: Najgori napad na Kataloniju od Frankove diktature Tanjug\nSvetSvet Pocetna 21. 10. 2017. 23:34:56\nKatalonski lider Karles Pudždemon izjavio je večeras da narod Katalonije ne može da prihvati „nezakonite“ mere španske vlade o raspuštanju katalonske vlade i raspisivanju izbora u tom regionu i ocenio da to predstavlja „najgori t na institucije i narod Katalonije još od vojne diktature Fransiska Franka“, prenosi Rojters.AFP: Pudždemon nije ni pomenuo reč „nezavisnost“\nAP podseća da je general Fransisko Franko 1939. na završetku građanskog rata ukinuo regionalnu vladu Katalonije i navodi da je Pudždemon, kojeg naziva separatističkim liderom Katalonije, mere vlade Sspanije nazvao „pokušajem brisanja“ katalonske autonomije.\nNavodi se da je Pudždemon kazao takođe da pokušaj španskog premijera Marijana Rahoja da „ponizi“ Kataloniju predstavlja „napad na demokratiju“.\nAP ocenjuje da su Pudždemonove reči prikrivena pretnja da će nastaviti sa planom za proglašenje nezavisnosti ovog prosperitetnog regiona na severoistoku Sspanije i da ih je izrekao nakon što se priključio velikom protestu u Barseloni protiv planova koje je ranije danas izneo Rahoj.\nKako prenosi AFP, Pudždemon je kazao i da mere vlade u Madridu „nisu u skladu sa demokratskim ponašanjem i ne poštuju vladavinu prava“.\nPredsednica katalonskog parlamenta Karme Forkadelj izjavila je prethodno da mere koje donela španska vlada predstavljaju „državni udar“ i „napad na demokratiju“.\nKako prenosi Rojters, ona je u televizijskom obraćanju rekla da je posvećena odbrani suvereniteta katalonskog parlamenta.“ Prema njenim rečima, Rahoj je objavio „de fakto državni udar sa ciljem uklanjanja demokratski izabranog parlamenta“, prenosi AP.\nAFP: Pudždemon nije ni pomenuo reč „nezavisnost“\nPrema oceni AFP, lider Katalonije Karles Pudždemon bio je „obazriv“ tokom večerašnjeg televizijskog obraćanja povodom mera španske vlade o raspuštanju katalonske vlade i raspisivanju izbora u tom regionu.\nAgencija naglašava da Pudždemon ni u jednom trenutku nije izgovorio reč „nezavisnost“.\nKako se primećuje, veći deo kratkog govora Pudždemon je održao na katalonskom, ali da je takođe govorio i na španskom i na engleskom jeziku.\nU obraćanju na španskom on je optužio Madrid za „napad na demokratiju“, dok je na engleskom upozorio da su ugrožene evropske vrednosti.\n„Demokratski odlučivati o budućnosti nacije nije zločin“, poručio je Pudždemon.\nPudždemon je izjavio da narod Katalonije ne može da prihvati „nezakonite“ mere španske vlade o raspuštanju katalonske vlade i raspisivanju izbora u tom regionu i ocenio da to predstavlja „najgori napad na institucije i narod Katalonije još od vojne diktature Fransiska Franka“, prenosi Rojters.\nAP podseća da je general Fransisko Franko 1939. na završetku građanskog rata ukinuo regionalnu vladu Katalonije i navodi da je Pudždemon, kojeg naziva separatističkim liderom Katalonije, mere vlade Španije nazvao „pokušajem brisanja“ katalonske autonomije.\nAP ocenjuje da su Pudždemonove reči prikrivena pretnja da će nastaviti sa planom za proglašenje nezavisnosti ovog prosperitetnog regiona na severoistoku Španije i da ih je izrekao nakon što se priključio velikom protestu u Barseloni protiv planova koje je ranije danas izneo Rahoj.